AN COIMISIÚN EORPACH An Bhruiséil,21.4.2021 COM(2021) 189 final 2021/0104(COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2013/34/AE, Treoir 2004/109/CE, Treoir 2006/43/CE agus Rialachán (AE) Uimh. 537/2014, a mhéid a bhaineann le tuairisciú inbhuanaitheachta corparáideach (Téacs atá ábhartha maidir le LEE) {SEC(2021) 164 final} - {SWD(2021) 150 final} - {SWD(2021) 151 final}



MEABHRÁN MÍNIÚCHÁIN 1.COMHTHÉACS AN TOGRA •Forais agus cuspóirí an togra Glacadh an Treoir um Thuairisciú Neamh‑Airgeadais (Treoir 2014/95/AE, NFRD), lena leasaítear an Treoir Chuntasaíochta, in 2014 Bhí ar gach cuideachta a thagann faoi raon feidhme NFRD tuairisciú i gcomhréir lena fhorálacha den chéad uair in 2018 (lena gcumhdaítear bliain airgeadais 2017). Tá feidhm ag NFRD maidir le gnóthais mhóra ar eintitis leasa phoiblí iad ina bhfuil breis agus 500 fostaí ar an meán, agus maidir le heintitis leasa phoiblí ar máthairchuideachtaí de ghrúpa mór iad ina bhfuil breis agus 500 fostaí ar an meán ar bhonn comhdhlúite. Le NFRD, díolmhaítear fochuideachtaí óna oibleagáidí um thuairisciú má dhéanann a máthairchuideachta an tuairisciú thar ceann an ghrúpa uile, lena n‑áirítear na fochuideachtaí. Tá thart ar 11 700 cuideachta faoi réir cheanglais tuairiscithe NFRD. Le NFRD tugadh isteach ceanglas do chuideachtaí tuairisciú ar an difear a dhéanann saincheisteanna inbhuanaitheachta dá bhfeidhmíocht, dá suíomh agus dá bhforbairt (an pheirspictíocht ‘taobh amuigh istigh’) agus ar a dtionchar ar dhaoine agus ar an gcomhshaol (an pheirspictíocht ‘taobh istigh amuigh’) araon. Is minic a thugtar ‘ábharthacht dhúbailte’ air sin. I gcomhréir le NFRD, in 2017 d’fhoilsigh an Coimisiún treoirlínte tuairiscithe neamhcheangailteacha do chuideachtaí. In 2019 d’fhoilsigh sé treoirlínte breise, ar fhaisnéis a bhaineann leis an aeráid a thuairisciú. Níor chuir na treoirlínte sin feabhas leordhóthanach ar cháilíocht na faisnéise a nochtann cuideachtaí de bhun NFRD. Thug an Coimisiún Eorpach a thiomantas go molfaidh sé athbhreithniú ar an Treoir um Thuairisciú Neamh‑Airgeadais sa Chomhaontú Glas don Eoraip agus ina Chlár Oibre le haghaidh 2020. Is é is aidhm don Chomhaontú Glas don Eoraip geilleagar nua‑aimseartha iomaíoch, atá tíosach ó thaobh acmhainní de a dhéanamh den Aontas, áit nach mbeidh aon ghlan‑astaíochtaí gás ceaptha teasa faoi 2050. Déanfar an fás eacnamaíoch a dhíchúpláil leis ó úsáid acmhainní, agus áiritheofar leis go mbeidh gach réigiún agus saoránach de chuid an Aontais ina rannpháirtí in aistriú a bheidh cóir ar bhonn sóisialta chuig córas eacnamaíoch inbhuanaithe. Tá sé d’aidhm aige freisin caipiteal nádúrtha an Aontais a chosaint, a chaomhnú agus a mhéadú, agus sláinte agus folláine na saoránach a chosaint ar rioscaí agus tionchair a bhaineann leis an gcomhshaol. Cuirfidh an t‑athbhreithniú ar NFRD leis an gcuspóir go dtógfar geilleagar a fhóireann do dhaoine. Treiseofar leis geilleagar margaidh shóisialta an Aontais, chun cuidiú lena áirithiú go mbeidh sé réidh don todhchaí agus go soláthróidh sé cobhsaíocht, poist, fás agus infheistíocht. Tá na spriocanna sin tábhachtach go háirithe i bhfianaise an damáiste shocheacnamaíoch a rinneadh mar thoradh ar phaindéim COVID‑19 agus an gá atá le téarnamh inbhuanaithe, ionchuimsitheach agus cóir. I gcomhréir le Plean Gníomhaíochta an Choimisiúin maidir le Maoiniú Inbhuanaithe, tá líon beart glactha ag an Aontas lena áirithiú go mbeidh ról suntasach ag an earnáil airgeadais i gcuspóirí an Chomhaontaithe Ghlais don Eoraip a bhaint amach. Tá sonraí níos fearr ó chuideachtaí maidir leis na rioscaí inbhuanaitheachta a bhfuil siad neamhchosanta orthu, agus ar a dtionchar féin ar dhaoine agus ar an gcomhshaol, fíor‑riachtanach chun an Comhaontú Glas don Eoraip agus an Plean Gníomhaíochta maidir le Maoiniú Inbhuanaithe a chur chun feidhme go rathúil. Trí chuideachtaí a dhéanamh níos cuntasaí agus níos trédhearcaí maidir lena dtionchar ar dhaoine agus ar an gcomhshaol, is féidir leis an togra seo cuidiú leis an gcaidreamh idir gnólachtaí agus an tsochaí a neartú freisin. Cruthóidh sé freisin deiseanna do chuideachtaí, infheisteoirí, an tsochaí shibhialta agus páirtithe leasmhara eile feabhas radacach a chur ar an gcaoi a ndéantar faisnéis inbhuanaitheachta a thuairisciú agus a úsáid a bhuíochas do theicneolaíochtaí digiteacha. I mí na Nollag 2019, ina conclúidí maidir le hAontas na Margaí Caipitil, chuir an Chomhairle i dtábhacht a thábhachtaí atá faisnéis iontaofa, inchomparáide agus ábhartha faoi rioscaí inbhuanaitheachta, deiseanna agus tionchair, agus d’iarr sí ar an gCoimisiún breithniú a dhéanamh ar chaighdeán tuairiscithe neamhairgeadais Eorpach a fhorbairt. Ina rún maidir le maoiniú inbhuanaithe i mí na Bealtaine 2018, d’iarr Parlaimint na hEorpa go ndéanfaí tuilleadh forbartha ar cheanglais tuairiscithe faoi chuimsiú na Treorach um Thuairisciú Neamh‑Airgeadais (NFRD). Ina rún maidir le rialachas corparáideach inbhuanaithe i mí na Nollag 2020, chuir sí fáilte roimh ghealltanas an Choimisiúin chun athbhreithniú a dhéanamh ar NFRD, d’éiligh sí go gcuirfear síneadh le raon feidhme NFRD chun catagóirí breise cuideachtaí a chumhdach, agus chuir sí fáilte roimh ghealltanas an Choimisiúin caighdeáin tuairiscithe neamhairgeadais an Aontais a fhorbairt. Mheas Parlaimint na hEorpa freisin gur cheart d’fhaisnéis neamhairgeadais a fhoilsíonn cuideachtaí de bhun NFRD a bheith faoi réir iniúchadh sainordaitheach. Is infheisteoirí agus eagraíochtaí neamhrialtasacha, comhpháirtithe sóisialta agus páirtithe leasmhara eile iad príomhúsáideoirí na faisnéise inbhuanaitheachta a nochtar i dtuarascálacha bliantúla cuideachtaí. Is mian le hinfheisteoirí, lena n‑áirítear bainisteoirí sócmhainní, tuiscint níos fearr a fháil ar na rioscaí agus deiseanna a chruthaíonn saincheisteanna inbhuanaitheachta dá n‑infheistíochtaí, chomh maith leis na tionchair a bhíonn ag na hinfheistíochtaí sin ar dhaoine agus ar an gcomhshaol. Is mian le heagraíochtaí neamhrialtasacha, comhpháirtithe sóisialta, agus páirtithe leasmhara eile gnóthais a thabhairt chun cuntais maidir leis na tionchair a bhíonn ag a ngníomhaíochtaí ar dhaoine agus ar an gcomhshaol. Ní áirithíonn an creat dlíthiúil atá ann faoi láthair go gcomhlíontar riachtanais faisnéise na n‑úsáideoirí sin. Tá sin amhlaidh toisc nach dtuairiscíonn cuideachtaí áirithe óna dteastaíonn faisnéis inbhuanaitheachta ó úsáideoirí faisnéis den chineál sin, agus cuid mhaith de na cuideachtaí siúd a thuairiscíonn faisnéis inbhuanaitheachta, ní thuairiscíonn siad an fhaisnéis ar fad atá ábhartha d’úsáideoirí. Nuair a thuairiscítear faisnéis, is minic nach mbíonn sí iontaofa go leor, ná nach mbíonn sí inchomparáide go leor, ó chuideachta go chéile. Is minic a bhíonn sé deacair ar úsáideoirí an fhaisnéis a aimsiú agus ní minic a bhíonn sí ar fáil i bhformáid dhigiteach atá meaisín‑inléite. Déantar faisnéis ar shócmhainní doláimhsithe, lena n‑áirítear sócmhainní doláimhsithe a ghintear go hinmheánach, a thearcthuairisciú, cé go léiríonn na sócmhainní doláimhsithe sin formhór na hinfheistíochta earnála príobháidí in ardgheilleagair (e.g. caipiteal daonna, branda agus maoin intleachtúil agus sócmhainní doláimhsithe a bhaineann le taighde agus forbairt). Tá riachtanais faisnéise úsáideoirí méadú go suntasach le blianta beaga anuas agus tá sé beagnach cinnte go leanfaidh an méadú sin. Tá roinnt cúiseanna leis sin. Cúis amháin is ea feasacht mhéadaithe infheisteoirí gur féidir le saincheisteanna inbhuanaitheachta feidhmíocht airgeadais cuideachtaí a chur i mbaol. Cúis eile ná an margadh méadaithe le haghaidh táirgí infheistíochta a n‑iarrtar leo go sainráite caighdeáin inbhuanaitheachta áirithe a chomhlíonadh nó cuspóirí inbhuanaitheachta áirithe a bhaint amach. Cúis amháin eile is ea an rialáil, lena n‑áirítear an Rialachán maidir le Nochtadh Airgeadais Inbhuanaithe agus an Rialachán maidir le Tacsanomaíocht. De thoradh an dá rialachán sin, is gá do bhainisteoirí sócmhainní agus comhairleoirí airgeadais tuilleadh faisnéis inbhuanaitheachta a fháil ó institiúidí infheistiúcháin. Ar deireadh, is dócha go gcuirfidh paindéim COVID‑19 dlús leis an bhfás ar an éileamh ar fhaisnéis inbhuanaitheachta ó chuideachtaí, mar shampla faisnéis maidir le leochaileacht oibrithe agus athléimneacht slabhraí soláthair. Tá bearna atá ag leathnú ann, dá bhrí sin, idir an fhaisnéis inbhuanaitheachta a thuairiscíonn cuideachtaí agus riachtanais úsáideoirí beartaithe na faisnéise sin. Ar thaobh amháin, ciallaíonn sin nach féidir le hinfheisteoirí aird chuí a thabhairt ar rioscaí a bhaineann le hinbhuanaitheacht ina gcuid cinntí infheistíochta. D’fhéadfaí rioscaí córasacha a chruthú mar thoradh air sin a bheadh ina mbagairt ar chobhsaíocht airgeadais. Ar an taobh eile, ciallaíonn an bhearna nach féidir le hinfheisteoirí acmhainní airgeadais a dhíriú ar chuideachtaí ag a bhfuil múnlaí gnó agus gníomhaíochtaí atá inbhuanaithe. Déantar dochar, mar thoradh air sin, do bhaint amach cuspóirí an Chomhaontaithe Ghlais don Eoraip. Cuireann sé isteach freisin ar chumas na bpáirtithe leasmhara gnóthais a thabhairt chun cuntais maidir leis an tionchar a bhíonn acu ar dhaoine agus ar an gcomhshaol, rud a chruthaíonn easnamh ó thaobh cuntasachta de a d’fhéadfadh dochar a dhéanamh d’fheidhmiú éifeachtúil gheilleagar an mhargaidh shóisialta. Cruthaíonn an staid mar atá ann faoi láthair fadhbanna freisin do chuideachtaí ar gá dóibh tuairisciú. Fágann an easpa beachtais sna ceanglais atá ann faoi láthair, agus an líon mór caighdeán agus creataí príobháideacha a bhfuil ann dóibh, go bhfuil sé deacair ar chuideachtaí fios a bheith acu cén fhaisnéis go díreach ba cheart dóibh a thuairisciú. Is minic a bhíonn deacrachtaí acu an fhaisnéis a theastaíonn uathu féin a fháil ó sholáthraithe, cliaint agus institiúidí infheistiúcháin. Faigheann neart cuideachtaí iarrataí ar fhaisnéis inbhuanaitheachta ó pháirtithe leasmhara anuas ar an bhfaisnéis a thuairiscíonn siad chun na ceanglais dlí atá ann faoi láthair a chomhlíonadh. Cruthaíonn seo ar fad costais ghnó nach bhfuil gá leo. Is é is cuspóir don togra seo, dá bhrí sin, feabhas a chur ar an tuairisciú inbhuanaitheachta ar an gcostas is lú agus is féidir, d’fhonn leas níos fearr a bhaint as acmhainn mhargadh aonair na hEorpa rannchuidiú leis an aistriú chuig córas eacnamaíoch agus airgeadais a bheidh iomlán inbhuanaithe ionchuimsitheach i gcomhréir leis an gComhaontú Glas don Eoraip agus Spriocanna Forbartha Inbhuanaithe na Náisiún Aontaithe. Is é is aidhm don togra seo a áirithiú go mbeidh faisnéis leordhóthanach ar fáil go poiblí ar na rioscaí a chruthaíonn saincheisteanna inbhuanaitheachta do chuideachtaí, agus ar na tionchair a bhíonn ag na cuideachtaí féin ar dhaoine agus ar an gcomhshaol. Ciallaíonn sé sin gur cheart do chuideachtaí óna dteastaíonn faisnéis inbhuanaitheachta ó úsáideoirí an fhaisnéis sin a thuairisciú, agus gur cheart do chuideachtaí an fhaisnéis uile a mheasann úsáideoirí a bheith ábhartha a thuairisciú. Ba cheart don fhaisnéis a thuairiscítear a bheith inchomparáide, iontaofa agus éasca d’úsáideoirí teacht uirthi agus í a úsáid le teicneolaíochtaí digiteacha. Chuige sin, is gá stádas na faisnéise inbhuanaitheachta a athrú chun go mbeidh sí níos cosúla le faisnéis airgeadais. Cuideoidh an togra seo le rioscaí córasacha don gheilleagar a laghdú. Cuirfidh sé feabhas freisin ar leithdháileadh an chaipitil airgeadais ar chuideachtaí agus gníomhaíochtaí a thugann aghaidh ar fhadhbanna sóisialta, sláinte agus comhshaoil. Ar deireadh, déanfaidh sé cuideachtaí níos cuntasaí as an tionchar a bhíonn acu ar dhaoine agus ar an gcomhshaol, agus ar an gcaoi sin cothófar muinín idir cuideachtaí agus an tsochaí. Is é is aidhm don togra costais neamhriachtanacha an tuairiscithe inbhuanaitheachta do chuideachtaí a laghdú, agus a chur ar a gcumas dóibh an t‑éileamh méadaithe ar fhaisnéis inbhuanaitheachta a chomhlíonadh ar bhealach éifeachtúil. Beidh sé ina chúis le soiléireacht agus cinnteacht maidir leis an bhfaisnéis inbhuanaitheachta atá le tuairisciú, agus fágfaidh sé níos éasca é d’ullmhóirí an fhaisnéis atá uathu chun críocha tuairiscithe a fháil óna gcomhpháirtithe gnó féin (soláthraithe, cliaint agus institiúidí infheistiúcháin). Ba cheart dó líon na n‑éileamh a fhaigheann cuideachtaí ar fhaisnéis inbhuanaitheachta anuas ar an bhfaisnéis a fhoilsíonn siad ina dtuarascálacha bliantúla a laghdú freisin.

Tá roinnt tionscnaimh thábhachtacha idirnáisiúnta i bhfeidhm. Is aidhm dóibh cuidiú le caighdeáin tuairiscithe inbhuanaitheachta a chóineasú agus a chomhchuibhiú ar fud an domhain. Tacaíonn an tAontas ina iomláine leis an uaillmhian sin. Tairbheoidh cuideachtaí agus infheisteoirí de chuid an Aontais a oibríonn ar fud an domhain den chóineasú agus comhchuibhiú sin. Tacaíonn an Coimisiún le tionscnaimh de chuid G20, G7, an Bhoird um Chobhsaíocht Airgeadais agus dreamanna eile chun gealltanas idirnáisiúnta a ghiniúint chun bonnlíne maidir le caighdeáin dhomhanda tuairiscithe inbhuanaitheachta a fhorbairt a chuirfeadh le hobair an Tascfhórsa um Nochtaí Airgeadais a bhaineann leis an Aeráid. Tá tograí na Fondúireachta Idirnáisiúnta um Chaighdeáin Tuairiscithe Airgeadais chun Bord nua um Chaighdeáin Inbhuanaitheachta a chruthú ábhartha go háirithe sa chomhthéacs sin, chomh maith leis an obair atá déanta cheana féin ag tionscnaimh atá ar bun cheana féin lena n‑áirítear an Tionscnamh Domhanda um Thuairisciú (GRI), an Bord um Chaighdeáin Chuntasaíochta na hInbhuanaitheachta (SSAB), an Chomhairle Idirnáisiúnta um Thuairisciú Comhtháite (IIRC), an Bord um Chaighdeáin Nochta Aeráide (CDSB) agus CDP (ar a dtugtaí an Tionscadal Nochtadh Carbóin roimhe seo). Is é is aidhm don tionscnamh seo cur le tionscnaimh idirnáisiúnta um thuairisciú inbhuanaitheachta agus rannchuidiú leo. Ba cheart caighdeáin tuairiscithe inbhuanaitheachta an Aontais a fhorbairt le comhar fiúntach dhá threo leis na príomhthionscnaimh idirnáisiúnta, agus ba cheart dóibh ailíniú leis na tionscnaimh sin a mhéid is féidir agus sainiúlachtaí na hEorpa á gcur san áireamh. Sa togra seo tá Treoir amháin lena leasófaí ceithre phíosa reachtaíochta atá ann faoi láthair. Ar an gcéad dul síos, leasófaí léi an Treoir Chuntasaíochta, trí roinnt forálacha atá ann faoi láthair a leasú agus forálacha nua áirithe maidir le tuairisciú inbhuanaitheachta a chur léi. Ina theannta sin, leasófaí léi an Treoir Iniúchóireachta agus an Rialachán Iniúchóireachta, chun iniúchadh na faisnéise inbhuanaitheachta a chumhdach. Ar deireadh, leasófaí léi an Treoir Trédhearcachta chun raon feidhme na gceanglas tuairiscithe inbhuanaitheachta a shíneadh chuig cuideachtaí a bhfuil urrúis acu a liostaítear ar mhargaí rialáilte, agus chun an córas maoirseachta le haghaidh tuairisciú inbhuanaitheachta na gcuideachtaí sin a shoiléiriú. •Comhsheasmhacht le forálacha beartais atá sa réimse beartais cheana Is iad NFRD, in éineacht leis an Rialachán maidir le Nochtadh Airgeadais Inbhuanaithe (SFDR) agus an Rialachán maidir le Tacsanomaíocht, comhpháirteanna lárnacha na gceanglas tuairiscithe inbhuanaitheachta atá mar bhonn taca faoi straitéis maoinithe inbhuanaithe an Aontais. Is aidhm don chreat dlíthiúil seo sreabhadh comhsheasmhach comhleanúnach faisnéise inbhuanaitheachta a chruthú ar fud an tslabhra luacha airgeadais. Cuireann an togra seo leis na ceanglais tuairiscithe inbhuanaitheachta a leagtar amach in NFRD, agus déanann sé athbhreithniú orthu, chun ceanglais tuairiscithe inbhuanaitheachta a dhéanamh níos comhsheasmhaí leis an gcreat dlíthiúil airgeadais inbhuanaithe níos forleithne, lena n‑áirítear SFDR agus an Rialachán maidir le Tacsanomaíocht, agus chun nascadh le cuspóirí an Chomhaontaithe Ghlais don Eoraip. Rialaíonn SFDR an chaoi ar cheart do rannpháirtithe sa mhargadh airgeadais (lena n‑áirítear bainisteoirí sócmhainní agus comhairleoirí airgeadais) faisnéis inbhuanaitheachta a nochtadh d’infheisteoirí deiridh agus d’úinéirí sócmhainní. Chun gur féidir ceanglais SFDR a chomhlíonadh - agus a bheith in ann, dá bhrí sin, riachtanais infheisteoirí deiridh, lena n‑áirítear daoine aonair agus teaghlaigh, a chomhlíonadh ar deireadh thiar - is gá do rannpháirtithe sa mhargadh airgeadais faisnéis leordhóthanach a fháil ó institiúidí infheistiúcháin. Is é an aidhm atá leis an togra seo, dá bhrí sin, a áirithiú go dtuairiscíonn institiúidí infheistiúcháin an fhaisnéis a theastaíonn ó rannpháirtithe sa mhargadh airgeadais chun gur féidir leo a gceanglais tuairiscithe SFDR féin a chomhlíonadh. Leagtar amach sa Rialachán maidir le Tacsanomaíocht córas aicmithe le haghaidh gníomhaíochtaí eacnamaíocha atá inbhuanaithe ó thaobh an chomhshaoil de, agus é mar aidhm scálaí infheistíochtaí inbhuanaithe a mhéadú agus dul i ngleic le glas-snasú táirgí airgeadais ‘inbhuanaithe’. Ceanglaítear ar chuideachtaí laistigh de raon feidhme NFRD leis táscairí áirithe a nochtadh maidir leis an méid atá a ngníomhaíochtaí inbhuanaithe ó thaobh an chomhshaoil de réir na tacsanomaíochta. Sonrófar na hoibleagáidí sin um nochtadh i ngníomh tarmligthe ar leithligh de chuid an Choimisiúin. Tá na táscairí sin comhlántach leis an bhfaisnéis is gá do chuideachtaí a nochtadh de réir NFRD féin, agus beidh ar chuideachtaí iad a thuairisciú in éineacht le faisnéis inbhuanaitheachta eile a shainordaíonn NFRD. Is é is aidhm don togra seo a áirithiú go bhfuil na ceanglais tuairiscithe le haghaidh cuideachtaí comhsheasmhach leis an tacsanomaíocht. Bainfear seo amach, thar aon ní eile, trí na caighdeáin tuairiscithe inbhuanaitheachta atá beartaithe. Na táscairí is gá do chuideachtaí a nochtadh maidir leis an méid atá a ngníomhaíochtaí inbhuanaithe ó thaobh an chomhshaoil de réir na tacsanomaíochta, agus critéir scagtha agus tairseacha ‘gan dochar suntasach a dhéanamh’ na tacsanomaíochta, cuirfear san áireamh sna caighdeáin iad. I gcomparáid le ceanglais tuairiscithe inbhuanaithe NFRD, is iad seo a leanas príomhghnéithe nua an togra seo: –síneadh a chur le raon feidhme na gceanglas tuairiscithe chuig cuideachtaí breise, lena n‑áirítear gach cuideachta mór agus cuideachta liostaithe (seachas micreachuideachtaí liostaithe); –dearbhú na faisnéise inbhuanaitheachta a éileamh; –tuairisc níos mionsonraithe a thabhairt ar an bhfaisnéis ba cheart do chuideachtaí a thuairisciú, agus ceangal orthu í a thuairisciú i gcomhréir le caighdeáin shainordaitheacha tuairiscithe inbhuanaitheachta an Aontais; –a áirithiú go bhfoilsítear an fhaisnéis uile mar chuid de thuarascálacha bainistíochta cuideachtaí, agus go nochtaítear í i bhformáid dhigiteach atá meaisín‑inléite. •Comhsheasmhacht le beartais eile de chuid an Aontais Cuireann an togra seo le cur i gcrích Aontas na Margaí Caipitil trína chur ar a gcumas d’infheisteoirí agus páirtithe leasmhara eile rochtain a fháil ar fhaisnéis inchomparáide inbhuanaitheachta ó institiúidí infheistiúcháin ar fud an Aontais. Mar chuid den phlean gníomhaíochta maidir le hAontas na Margaí Caipitil (COM(2020) 590 final), cuirfidh an Coimisiún ar aghaidh togra reachtach chun tairseach rochtana digití ar fud an Aontais ar fhaisnéis phoiblí airgeadais agus inbhuanaitheachta cuideachtaí (Ionad Eorpach Ilfhreastail Aonair (ESAP)) a bhunú. Déantar an tionscnamh sin a chomhlánú leis an togra seo, trí rannchuidiú leis na cuspóirí i Straitéis Airgeadais Dhigitigh don Aontas Eorpach (COM(2020) 591 final) a bhaint amach, trína éileamh go ndéantar faisnéis inbhuanaitheachta a thuairiscítear a chlibeáil go digiteach. Cuirtear san áireamh sa togra seo Clár Oibre 2021 an Choimisiúin, go háirithe an tionscnamh atá ar na bacáin maidir le rialachas corparáideach inbhuanaithe, agus gealltanas an Choimisiúin sa Chomhaontú Glas don Eoraip go gcuirfidh sé dlús faoi ghníomhaíocht in aghaidh bréagéilimh ghlasa agus go dtacóidh sé le gnólachtaí agus páirtithe leasmhara eile chun cleachtais chuntasaíochta chaighdeánaithe don chaipiteal nádúrtha a fhorbairt san Aontas agus go hidirnáisiúnta. Tagann an togra seo le togra an Choimisiúin maidir le cur i bhfeidhm phrionsabal an phá chomhionainn ar obair chomhionann nó obair ar comhionann a luach ag fir agus mná a neartú trí shásraí trédhearcachta pá agus forfheidhmithe. Tagann sé freisin leis an treoir atá beartaithe maidir le cothromaíocht inscne ar bhoird cuideachtaí móra atá liostaithe san Aontas Eorpach a fheabhsú trí fhaisnéis ar pholasaithe éagsúlachta na gcuideachtaí a roinnt. 2.BUNÚS DLÍ, COIMHDEACHT AGUS COMHRÉIREACHT •Bunús dlí Is iad Airteagail 50 agus 114 den Chonradh ar Fheidhmiú an Aontais Eorpaigh (CFAE) bunús dlí an togra. Is é Airteagal 50 CFAE an bunús dlí le bearta an Aontais a ghlacadh ar aidhm dóibh an ceart bunaíochta sa mhargadh aonair a bhaint amach i ndlí na gcuideachtaí. Is é an bunús dlí le Treoracha 2013/34/AE, 2006/43/CE, 91/674/CEE, 86/635/CEE freisin, agus is cuid den bhunús dlí le Treoir 2004/109/CE é. Le hAirteagal 50 CFAE, tugtar sainordú do Pharlaimint na hEorpa agus don Chomhairle gníomhú trí bhíthin treoracha. Ina theannta sin, is gníomh ginearálta dlí é Airteagal 114 CFAE a bhfuil sé mar chuspóir aige feidhmiú an mhargaidh aonair a bhunú nó a áirithiú - is é sin saorghluaiseacht chaipitil sa chás seo. Áirítear Airteagal 114 CFAE mar an bunús dlí leis an treoir seo lena leasaítear Treoir 2004/109/CE.

•Coimhdeacht (i gcás inniúlacht neamheisiach) Rialaítear nochtadh na faisnéise inbhuanaithe san Aontas Eorpach cheana féin leis an Treoir maidir le Cuntasaíocht, arna leasú le NFRD. Is gá rialacha trédhearcachta chun cosaint infheisteoirí agus cobhsaíocht airgeadais ar fud an Aontais a áirithiú. Áirithítear le rialacha coiteanna i dtaca le tuairisciú inbhuanaitheachta agus a dhearbhú go mbeidh cothroime iomaíochta ann do chuideachtaí a bhunaítear sna Ballstáit éagsúla. Cruthaíonn difríochtaí suntasacha sna ceanglais maidir le tuairisciú inbhuanaitheachta agus dearbhú idir na Ballstáit costais agus castacht bhreise le haghaidh cuideachtaí a oibríonn thar theorainneacha. Déanann seo dochar don mhargadh aonair. Ní féidir leis na Ballstáit ag feidhmiú astu féin comhsheasmhacht agus inchomparáideacht ceanglas tuairiscithe inbhuanaitheachta a áirithiú ar fud an Aontais. Ina theannta sin, ní féidir ach le hidirghabháil an Aontais a áirithiú go bhfuil rialacha maidir le tuairisciú inbhuanaitheachta comhsheasmhach le dlíthe eile de chuid an Aontais, lena n‑áirítear an Rialachán maidir le Nochtadh Airgeadais Inbhuanaithe agus an Rialachán maidir le Tacsanomaíocht, agus leis na gníomhartha tarmligthe agus gníomhartha cur chun feidhme a ghlactar de bhun na rialachán sin. Is ábhar suime agus idirghabhála rialála méadaithí i ndlínsí ar fud an domhain é tuairisciú inbhuanaitheachta. Ní mór don Aontas, dá bhrí sin, cur chuige comhleanúnach cuimsitheach a fhorbairt maidir le tuairisciú inbhuanaitheachta, chun gur féidir teagmháil fhóinteach a dhéanamh lena chomhpháirtithe idirnáisiúnta. I gcomparáid le gníomhaíocht aonair ó na Ballstáit, is féidir le hidirghabháil an Aontais rannchuidiú suntasach Eorpach a áirithiú i leith forbairtí beartais domhanda, chun leasanna cuideachtaí Eorpacha agus páirtithe leasmhara eile a chosaint ar bhealach níos fearr. •Comhréireacht Is gné lárnach den togra seo a cheangal ar chatagóirí áirithe cuideachtaí tuairisciú i gcomhréir le caighdeáin sainordaitheacha tuairiscithe inbhuanaitheachta. Mar is amhlaidh i gcás an tuairiscithe airgeadais, tá comhchaighdeáin riachtanach chun a áirithiú go bhfuil an fhaisnéis a thuairiscítear inchomparáide agus ábhartha. Éascóidh comhchaighdeáin tuairiscithe go mór digitiú, dearbhú agus forfheidhmiú an tuairiscithe inbhuanaitheachta freisin. Beartaítear leis an togra seo ceanglas a thabhairt isteach chun faisnéis inbhuanaitheachta a thuairiscítear a dhearbhú, ionas go mbeidh sí iontaofa. Beartaítear leis freisin a cheangal ar chuideachtaí faisnéis inbhuanaitheachta a thuairiscítear a chlibeáil go digiteach. Tá an chlibeáil dhigiteach fíor‑riachtanach chun leas a bhaint as na deiseanna a sholáthraíonn teicneolaíochtaí digiteacha chun feabhas ollmhór a chur ar an gcaoi a n‑úsáidtear faisnéis inbhuanaitheachta. Tá ceanglas tugtha isteach ag an Aontas cheana féin maidir le clibeáil dhigiteach na faisnéise airgeadais. Leis an togra seo glactar cur chuige comhréireach i leith a chinneadh cé na cuideachtaí a bheidh faoi réir ceanglais shainordaitheacha tuairiscithe. Ní fhorchuirtear leis ceanglais ar fhiontair bheaga agus mheánmhéide (FBManna), seachas FBManna a liostaítear ar mhargaí a rialaíonn an tAontas Eorpach. Leis an togra díolmhaítear micreachuideachtaí liostaithe ó oibleagáidí sainordaitheacha tuairiscithe. Glacfaidh an Coimisiún caighdeáin le haghaidh cuideachtaí móra agus caighdeáin chomhréireacha ar leithligh le haghaidh FBManna. Beidh caighdeáin na FBManna curtha in oiriúint d’inniúlachtaí agus acmhainní cuideachtaí den chineál sin. Cé go gceanglófar ar FBManna a liostaítear ar mhargaí rialáilte na caighdeáin chomhréireacha sin a úsáid, is féidir le FBManna neamhliostaithe - is iad sin formhór na FBManna - a roghnú iad a úsáid ar bhonn deonach. •An rogha ionstraime Cuimsítear sa togra seo Treoir lena leasaítear forálacha na Treorach Cuntasaíochta, na Treorach Trédhearcachta, na Treorach Iniúchóireachta agus an Rialacháin Iniúchóireachta, agus ar an gcaoi sin áiritheofar comhleanúnachas idir forálacha ábhartha na gceithre ionstraim sin. 3.TORTHAÍ AR MHEASTÓIREACHTAÍ EX POST, AR CHOMHAIRLIÚCHÁIN LEIS NA PÁIRTITHE LEASMHARA AGUS AR MHEASÚNUITHE TIONCHAIR •Meastóireachtaí ex post/seiceálacha oiriúnachta ar an reachtaíocht atá ann cheana I mí Aibreáin 2021 d’fhoilsigh an Coimisiún seiceáil oiriúnachta ar chreat an Aontais le haghaidh tuairisciú corparáideach airgeadais agus neamhairgeadais, in éineacht le hathbhreithniú sainordaitheach ar ghnéithe áirithe NFRD. Ba é príomhchonclúid na seiceála oiriúnachta agus an athbhreithnithe nach gcomhlíonann an fhaisnéis inbhuanaitheachta a thuairiscíonn cuideachtaí faoi láthair riachtanais úsáideoirí beartaithe na faisnéise, agus gur cheart don Choimisiún dá bhrí sin athbhreithniú ar NFRD a mholadh. Tá sé sin comhsheasmhach le torthaí an mheasúnaithe tionchair a ghabhann leis an togra seo (féach thíos). •Comhairliúcháin leis na páirtithe leasmhara Chuidigh na gníomhaíochtaí comhairliúcháin a leanas le hábhar an togra seo a mhúnlú. –Comhairliúchán poiblí oscailte ar líne idir mí an Mhárta agus mí Iúil 2018, chun an tseiceáil oiriúnachta a ullmhú ar chreat an Aontais le haghaidh an tuairiscithe chorparáidigh. –Comhairliúchán spriocdhírithe ar líne idir mí Feabhra agus mí an Mhárta 2019, chun cuidiú le treoirlínte a fhorbairt maidir le tuairisciú a bhaineann leis an aeráid. –Comhairliúchán spriocdhírithe ar líne le cuideachtaí a thagann faoi raon feidhme NFRD, a rinne comhairleoirí seachtracha (CEPS) thar ceann an Choimisiúin idir mí na Nollag 2019 agus mí an Mhárta 2020. –Aiseolas ar líne le haghaidh mheasúnú an Choimisiúin ar thionchar tionscanta le haghaidh an athbhreithnithe ar NFRD idir mí Eanáir agus mí Feabhra 2020.

–Comhairliúchán poiblí oscailte ar líne ar an athbhreithniú ar NFDR idir mí Feabhra agus mí an Mheithimh 2020. –Suirbhé spriocdhírithe ar líne ar FBManna (Painéal FBManna) ar thuairisciú inbhuanaitheachta idir mí an Mhárta agus mí na Bealtaine 2020. D’eagraigh an Coimisiún ceardlanna ilpháirtithe leasmhara freisin ar choincheap na hábharthachta (mí na Samhna 2019) agus ar dhearbhú na faisnéise inbhuanaitheachta (mí na Nollag 2020), chomh maith le cruinnithe comhairliúcháin ar leithligh le grúpaí éagsúla páirtithe leasmhara i mí na Bealtaine 2020 (cuideachtaí, eagraíochtaí na sochaí sibhialta agus ceardchumainn). Nochtadh roinnt difríochtaí idir úsáideoirí agus ullmhóirí faisnéise inbhuanaitheachta sna comhairliúcháin. Is iondúil gur fearr le húsáideoirí ceanglais mhionsonraithe chuimsitheacha tuairiscithe. Chuir ullmhóirí imní in iúl maidir leis na costais a bhaineann le ceanglais den sórt sin, agus ba mhinic a chuir siad tosaíocht in iúl go gcoinneoidís ardleibhéal discréide maidir leis an bhfaisnéis a thuairiscítear agus conas a thuairiscítear í. Mar sin féin léiríodh leis an gcomhairliúchán oscailte poiblí ar an athbhreithniú ar NFRD go raibh an‑tacaíocht ann do chaighdeáin shainordaitheacha tuairiscithe inbhuanaitheachta (breis agus 80 % de na freagróirí, lena n‑áirítear 81 % de na freagróirí ar cuideachtaí iad a ullmhaíonn tuarascálacha inbhuanaitheachta, nó a dhéanann ionadaíocht ar chuideachtaí a ullmhaíonn tuarascálacha inbhuanaitheachta). Chuir neart páirtithe leasmhara i dtábhacht gur cheart don Aontas cur le tionscnaimh idirnáisiúnta socraithe caighdeáin, agus a bheith comhsheasmhach leo, má fhorbraíonn sé caighdeáin tuairiscithe inbhuanaitheachta. Chuir páirtithe leasmhara i dtábhacht freisin an gá le soiléiriú a thabhairt ar an oibleagáid go dtuairisceofaí de réir pheirspictíocht na hábharthachta dúbailte. Léiríodh le comhairliúcháin freisin go raibh an‑tacaíocht ann le haghaidh bearta chun ailíniú cheanglais tuairiscithe inbhuanaitheachta NFRD le reachtaíocht ábhartha an Aontais a áirithiú, go háirithe leis an Rialachán maidir le Nochtadh Airgeadais Inbhuanaithe agus an Rialachán maidir le Tacsanomaíocht. Tá réimse leathan tuairimí ag páirtithe leasmhara maidir leis na catagóirí cuideachtaí ba cheart a bheith faoi réir ceanglais shainordaitheacha tuairiscithe. Tacaíonn an chuid is mó d’eagraíochtaí na sochaí sibhialta agus de cheardchumainn le raon feidhme NFRD a shíneadh chuig réimse leathan cuideachtaí, lena n‑áirítear cuideachtaí móra neamhliostaithe agus FBManna. Tacaíonn an‑chuid institiúidí airgeadais agus bainisteoirí sócmhainní le ceanglais chomhréireach tuairiscithe a thabhairt isteach do FBManna, FBManna liostaithe go háirithe. Bhí comhlachais ghnó phríomhshrutha in aghaidh síneadh a chur le raon feidhme na gceanglas tuairiscithe den chuid is mó. Eagraíochtaí a dhéanann ionadaíocht thar ceann FBManna, agus formhór na FBManna iad féin, tá siad in aghaidh ceanglais shainordaitheacha a thabhairt isteach le haghaidh FBManna ach tá siad oscailte go fóill do chaighdeáin chomhréireacha, dheonacha dóibh. Mhol grúpaí éagsúla páirtithe leasmhara go mbeadh feidhm ag ceanglais tuairiscithe maidir le cuideachtaí nach cuideachtaí de chuid an Aontais iad freisin. •Bailiú agus úsáid saineolais Agus an togra seo á ullmhú, chuir an Coimisiún moltaí an tascfhórsa a bhunaigh an Grúpa Comhairleach Eorpach um Thuairisciú Airgeadais (EFRAG) san áireamh chun an fhéidearthacht go bhforbrófaí caighdeáin Eorpacha tuairiscithe inbhuanaitheachta a fhiosrú. Bhreithnigh sé freisin moltaí Uachtarán EFRAG maidir le hathruithe féideartha rialachais ar EFRAG má iarrtar air caighdeáin den sórt sin a fhorbairt. Dhéanfaí rialachas EFRAG a mhodhnú dá réir sin sula gcuireann EFRAG aon dréachtchaighdeán faoi bhráid an Choimisiúin. Go háirithe, ba cheart colún nua tuairiscithe inbhuanaitheachta a chruthú taobh le colún tuairiscithe airgeadais reatha EFRAG. Ba cheart struchtúr láidir rialachais agus próise cuí a bheith ag an gcolún nua lena léireofaí an ról atá aige caighdeáin a fhorbairt. Ba cheart réimse níos leithne páirtithe leasmhara, seachas iad siúd a bhíonn rannpháirteach i dtuairisciú airgeadais go traidisiúnta, lena n‑áirítear ionadaíocht chothromaithe saineolaithe ó na húdaráis áitiúla, ón tsochaí shibhialta agus ón earnáil phríobháideach, a chomhtháthú ann. Rinne an Coimisiún conradh le comhairleoirí sonraí a bhailiú ar thuairisciú inbhuanaitheachta, lena n‑áirítear costais, trí shuirbhé ar chuideachtaí a thagann faoi raon feidhme NFRD. Rinne sé conradh le comhairleoirí freisin anailís a dhéanamh ar chleachtais mhargaidh agus ar chleachtais atá ann faoi láthair maidir le sonraí, rátálacha agus taighde inbhuanaitheachta a sholáthar don earnáil airgeadais. •Measúnú tionchair Tá measúnú tionchair dréachtaithe ag seirbhísí an Choimisiúin don togra seo. D’eisigh an Bord um Ghrinnscrúdú Rialála tuairim dhearfach ar an dréachtmheasúnú tionchair, ach bhí roinnt agús léi. Sa mheasúnú tionchair, díríodh ar roghanna beartais i dtrí réimse: (1) caighdeánú – cé acu atá caighdeáin tuairiscithe inbhuanaitheachta de chuid an Aontais le forbairt nó nach bhfuil, agus cé acu atá ceangal ar chuideachtaí iad a úsáid nó nach bhfuil; (2) urrús (iniúchadh) – cé acu ba cheart faisnéis inbhuanaitheachta tuairiscithe a dhearbhú nó nár cheart, agus sa chás sin, cén leibhéal ar ar cheart sin a dhearbhú; agus (3) an raon feidhme – cé na catagóirí cuideachtaí ba cheart a bheith faoi réir na gceanglas tuairiscithe. Leis an rogha beartais tosaíochta a shainaithnítear sa mheasúnú tionchair dhéanfaí an méid seo a leanas: (1)chuirfí ceangal ar gach cuideachta a thagann faoin raon feidhme léi tuairisciú i gcomhréir le caighdeáin an Aontais; (2)chuirfí ceangal ar gach cuideachta a thagann faoin raon feidhme léi dearbhú teoranta a lorg maidir le faisnéis inbhuanaitheachta tuairiscithe, agus rogha chun aistriú i dtreo ceanglas réasúnach dearbhaithe ag céim níos déanaí á cur san áireamh; agus (3)chuirfí síneadh leis an raon feidhme chuig gach cuideachta mhór, agus chuig gach cuideachta a liostaítear ar mhargaí a rialaíonn an tAontas, seachas micreachuideachtaí liostaithe. D’áireofaí faoin raon feidhme cuideachtaí nach bhfuil bunaithe san Aontas Eorpach a liostaítear ar mhargaí a rialaíonn an tAontas, agus fochuideachtaí de chuid an Aontais de chuideachtaí nach cuideachtaí de chuid an Aontais iad. Is í an rogha thosaíochta an chomhbhabhtáil is fearr idir dhá rogha fhéideartha bearta. Rogha amháin is ea ceanglais mhionsonraithe shaintreoracha tuairiscithe, ceanglais láidir dearbhaithe agus raon feidhme leathan – ar rogha an‑éifeachtach í maidir le riachtanais úsáideoirí a chomhlíonadh ach atá níos costasaí d’ullmhóirí. An rogha eile is ea ceanglais tuairiscithe nach bhfuil chomh mionsonraithe, ceanglas dearbhaithe nach bhfuil chomh láidir agus raon feidhme níos cúinge – ar rogha í nach bhfuil chomh héifeachtach céanna maidir le riachtanais úsáideoirí a chomhlíonadh ach atá níos saoire d’ullmhóirí, sa ghearrthéarma ar a laghad, freisin. Is é an aidhm an toradh is fearr luacha a bhaint amach i dtéarmaí cuspóirí agus costais ghaolmhara. Leis an rogha thosaíochta ligtear do na Ballstáit soláthraithe neamhspleácha seirbhísí dearbhaithe, seachas iniúchóirí reachtúla nó gnólachtaí iniúchóireachta, a cheadú freisin chun dearbhú an tuairiscithe inbhuanaitheachta a dhéanamh. Tá seo beartaithe chun rogha níos leithe soláthraithe seirbhísí dearbhaithe a sholáthar do chuideachtaí chun tuairisciú inbhuanaitheachta a dhearbhú. Tairbheoidh úsáideoirí den rochtain níos fearr ar fhaisnéis inbhuanaitheachta inchomparáide, ábhartha agus iontaofa a fháil ó níos mó cuideachtaí. Laghdófar leis sin ansin na rioscaí a bhaineann le rioscaí infheistíochta sa chóras airgeadais, méadófar ar shreafaí airgeadais chuig cuideachtaí a bhfuil tionchar dearfach ar dhaoine agus ar an gcomhshaol acu, agus fágfaidh sé go mbeidh cuideachtaí níos cuntasaí. Soláthrófar léi do choigilteoirí agus infheisteoirí a dteastaíonn uathu infheistíocht a dhéanamh ar bhealach inbhuanaithe deiseanna amhlaidh a dhéanamh. Leis an rogha atá beartaithe, d’áiritheofaí go dtuairisceodh tuairim agus 49 000 cuideachta faisnéis inbhuanaitheachta (75 % de lánioncam gach cuideachta faoi dhliteanas teoranta), i gcomparáid leis an 11 600 cuideachta atá ann faoi láthair (47 % de lánioncam gach cuideachta faoi dhliteanas teoranta) a thagann faoi raon feidhme NFRD. Cheanglófaí ar gach cuideachta mhór, agus ar gach cuideachta a liostaítear ar mhargaí a rialaíonn an tAontas Eorpach (seachas micreachuideachtaí liostaithe), caighdeáin tuairiscithe inbhuanaitheachta an Aontais a chur i bhfeidhm agus dearbhú a lorg le haghaidh faisnéis thuairiscithe. I gcomparáid leis sin, meastar nach gcuireann ach 20 % de na cuideachtaí móra aon chaighdeán tuairiscithe inbhuanaitheachta i bhfeidhm ina iomláine faoi láthair, agus ní lorgaíonn ach 30 % de chuideachtaí dearbhú de chineál éigin. Leis an rogha atá beartaithe, beidh éifeachtaí dearfacha indíreacha ar mheas ar chearta bunúsacha, agus ar dhaoine agus ar an gcomhshaol, ós rud é gur féidir le ceanglais tuairiscithe níos déine iompraíocht chorparáideach a athrú chun feabhais.

Is iad costais iomlána mheasta na rogha tosaíochta ar ullmhóirí EUR 1.200 milliún i gcostais aonuaire agus EUR 3.600 milliún i gcostais athfhillteacha bhliantúla. Ina theannta sin, tabhóidh ullmhóirí costais de thoradh Airteagal 8 den Rialachán maidir le Tacsanomaíocht. Mura ndéanfaidh an tAontas aon bheart, meastar go méadófar go mór ar na costais ar ullmhóirí ar aon nós, i ngeall ar mhéadú ar éilimh neamhchomhordaithe ar fhaisnéis ó úsáideoirí, an easpa comhthola faoin bhfaisnéis ba cheart do chuideachtaí a thuairisciú chun riachtanais na n‑úsáideoirí a chomhlíonadh, agus na deacrachtaí leanúnacha maidir leis an bhfaisnéise inbhuanaitheachta a theastaíonn ó na hullmhóirí chun a gcríocha tuairiscithe féin a fháil óna soláthraithe, cliaint agus institiúidí infheistiúcháin. Toisc nach bhfuil sonraí sách mionsonraithe ar fáil, ní féidir na costais a thabhódh na hullmhóirí a ríomh in éagmais rialacha nua. Meastar, áfach, go bhféadfadh coigiltis EUR 24 200-41 700 ar chostais bhliantúla in aghaidh na cuideachta a bheith mar thoradh ar chaighdeáin a úsáid (thart ar EUR 280-490 milliún in aghaidh na bliana i gcás dhaonra NFRD atá ann faoi láthair agus EUR 1 200-2 000 milliún in aghaidh na bliana i gcás na rogha tosaíochta), más rud é go gcuirfí deireadh iomlán leis an ngá le hiarrataí ar fhaisnéis bhreise ar ullmhóirí agus caighdeáin á n‑úsáid. Is baol do chuideachta de chuid an Aontais Eorpaigh costais níos airde a thabhú ná cuideachtaí nach cuideachtaí de chuid an Aontais Eorpaigh iad mura nglacann dlínsí eile cur chuige atá cosúil leis an gcur chuige a leagtar amach sa togra seo. D’fhéadfadh cóir neamh‑chomhionann cuideachtaí de chuid an Aontais agus cuideachtaí nach cuideachtaí de chuid an Aontais iad a bheith ann dá dheasca sin agus dhéanfaí dochar, dá bhrí sin, don chothroime iomaíochta i Margadh Aonair an Aontais Eorpaigh. Chun an baol sin a mhaolú, fochuideachtaí de chuid an Aontais de chuideachtaí nach cuideachtaí de chuid an Aontais iad, chomh maith le haon cuideachta nach cuideachta de chuid an Aontais í ag a bhfuil urrúis inaistrithe a liostaítear ar mhargadh a rialaíonn an tAontas Eorpach, cumhdaítear leis na ceanglais tuairiscithe a leagtar amach sa togra iad. •Oiriúnacht rialála agus simpliú Chun cuidiú le cosaint infheisteoirí a áirithiú, ba cheart do gach cuideachta a liostaítear ar mhargaí rialáilte, i bprionsabal, a bheith faoi réir na rialacha céanna um nochtadh. Dá bhrí sin, bheadh ar FBManna a liostaítear ar mhargaí a rialaíonn an tAontas Eorpach na ceanglais nua tuairiscithe inbhuanaitheachta atá beartaithe a chomhlíonadh. Ní bheadh feidhm ag na ceanglais le haghaidh FBManna a liostaítear ar mhargaí a rialaíonn an tAontas Eorpach ach 3 bliana i ndiaidh go mbeadh feidhm acu maidir le cuideachtaí eile, áfach, chun na deacrachtaí coibhneasta eacnamaíocha roimh chuideachtaí beaga de dheasca phaindéim COVID‑19 a chur san áireamh. Leis an tréimhse céimnithe sin, ligfí do FBManna liostaithe na ceanglais nua a chur i bhfeidhm freisin nuair a bheidh leibhéal níos airde aibíochta bainte amach ag cleachtais tuairiscithe agus dearbhaithe le haghaidh faisnéis inbhuanaitheachta. Ní bheadh feidhm ag na ceanglais maidir le nochtadh atá sa togra seo maidir le FBManna ag a bhfuil urrúis inaistrithe a liostaítear ar mhargaí fáis na bhFiontar Beag agus Meánmhéide nó ar shaoráidí trádála iltaobhacha (MTFanna). Ina theannta sin, ar chúiseanna comhréireachta, ní bheadh feidhm acu maidir le micrifhiontair a liostaítear ar mhargaí a rialaíonn an tAontas Eorpach. Ní cheanglaítear ar FBManna eile faisnéis inbhuanaitheachta a thuairisciú leis an togra seo. Féadfaidh FBManna neamhliostaithe a chinneadh, áfach, na caighdeáin tuairiscithe inbhuanaitheachta a ghlacfaidh an Coimisiún mar ghníomhartha tarmligthe a úsáid ar bhonn deonach le haghaidh tuairisciú ag FBManna liostaithe. Is é is aidhm dóibh é a chur ar chumas d’aon FBM faisnéis a thuairisciú go costéifeachtúil mar fhreagra ar na hiarrataí iomadúla ar fhaisnéis a fhaigheann siad ó chuideachtaí eile a mbíonn siad i mbun gnó leo, amhail bainc, cuideachtaí árachais agus cliaint mhóra chorparáideacha, agus is é is aidhm dóibh cuidiú leis na teorainneacha leis an bhfaisnéis ar féidir le cuideachtaícoinne a bheith acu leis go réasúnta go soláthróidh FBManna ina slabhra luacha í, a shainmhíniú. Ba cheart do chaighdeán den sórt sin cuidiú le FBManna freisin infheistíocht agus cistiú breise a mhealladh, agus páirt iomlán a ghlacadh san aistriú chuig geilleagar inbhuanaithe mar a leagtar amach sa Chomhaontú Glas don Eoraip, agus rannchuidiú leis an aistriú sin. Socrófar tagairt do chuideachtaí leis na caighdeáin FBM, a thagann faoi raon feidhme na Treorach maidir le Tuairisciú Inbhuanaitheachta Corparáideach maidir le leibhéal na faisnéise inbhuanaitheachta a d’fhéadfaidís a iarraidh go réasúnach ó sholáthraithe FBM agus ó chliaint ina slabhraí luacha. Tá an togra seo in oiriúint don saol digiteach, toisc go gceanglaítear ar chuideachtaí leis faisnéis tuairiscithe inbhuanaitheachta a chlibeáil go digiteach i gcomhréir le tacsanomaíocht dhigiteach. •Cearta bunúsacha Urramaítear sa togra na cearta bunúsacha a chumhdaítear sa Chairt um Chearta Bunúsacha an Aontais Eorpaigh, agus cloítear leis na prionsabail a leagtar amach ann. Imreofar tionchair dhearfacha indíreacha ar chearta bunúsacha, ós rud é gur féidir le ceanglais tuairiscithe níos déine iompraíocht chorparáideach a athrú chun feabhais. Ba cheart dó cur le feasacht cuideachtaí ar chearta bunúsacha agus dea‑thionchar a imirt ar an gcaoi a ndéanann siad drochthionchair iarbhír agus drochthionchair fhéideartha ar chearta bhunúsacha a aithint agus a bhainistiú. Ba cheart dó sreafaí caipitil a mhéadú do chuideachtaí a urramaíonn cearta bunúsacha freisin, agus cuideachtaí a dhéanamh níos cuntasaí as a dtionchar ar chearta bunúsacha i gcoitinne. 4.IMPLEACHTAÍ BUISÉADACHA Níl aon impleacht bhuiséadach ag an togra. Úsáidfear acmhainní buiséadacha atá ann cheana féin le haghaidh caiteachais chun caighdeáin tuairiscithe inbhuanaitheachta an Aontais a fhorbairt. 5.EILIMINTÍ EILE •Pleananna cur chun feidhme, agus socruithe faireacháin, meastóireachta agus tuairiscithe Chun faireachán a dhéanamh ar an dul chun cinn i dtreo chuspóirí sonracha an togra a bhaint amach, fiosróidh an Coimisiún an fhéidearthacht go mbeifear in ann suirbhéanna tráthrialta ar úsáideoirí agus ullmhóirí a eagrú, ag brath ar acmhainní airgeadais a bheith ar fáil. Cuimsítear leis an togra go gcuirfí ceangal ar an gCoimisiún a thuairisciú do Pharlaimint na hEorpa agus don Chomhairle maidir le cur chun feidhme na gceanglas dearbhaithe tráth nach déanaí ná 3 bliana i ndiaidh theacht i bhfeidhm na Treorach seo. Beidh tograí reachtacha maidir le ceanglais dearbhaithe níos déine (‘dearbhú réasúnach’) ag gabháil leis an tuarascáil, más iomchuí. Ní éilítear plean cur chun feidhme leis an togra seo. •Doiciméid mhíniúcháin (i gcás treoracha) Ní mheastar gur gá aon doiciméad míniúcháin. •Míniúchán mionsonraithe ar fhorálacha sonracha an togra Leasaítear Treoir 2013/34/AE (‘an Treoir maidir le Cuntasaíocht’) le hAirteagal 1. Le mír (1) d’Airteagal 1 cuirtear síneadh le raon feidhme Airteagail na Treorach Cuntasaíochta ar oibleagáidí tuairiscithe inbhuanaitheachta le haghaidh institiúidí creidmheasa agus cuideachtaí árachais nach cuideachtaí faoi dhliteanas teoranta iad nó nach meastar go bhfuil siad faoi dhliteanas teoranta, de réir na Treorach Cuntasaíochta, lena n‑áirítear comharbhainc agus cuideachtaí árachais frithpháirteacha agus comhchuideachtaí árachais, ar choinníoll go gcomhlíonann siad na critéir ábhartha méide.

Sainmhínítear i mír (2) d’Airteagal 1 téarmaí áirithe atá riachtanach don togra. Tugtar isteach agus sainmhínítear ann na téarmaí ‘ábhair inbhuanaitheachta’ agus ‘tuairisciú inbhuanaitheachta’, cé go dtagraíonn forálacha na Treorach Cuntasaíochta atá ann cheana féin do ‘faisnéis neamhairgeadais’. Sainmhínítear ann freisin na téarmaí ‘soláthraí neamhspleách seirbhísí dearbhaithe’ agus ‘sócmhainní doláimhsithe’. Cuirtear mír (3) d’Airteagal 1 in ionad Airteagal 19a den Treoir Chuntasaíochta, ina sonraítear na ceanglais tuairiscithe inbhuanaitheachta le haghaidh cuideachtaí áirithe. Leis an togra leasaítear Airteagal 19a mar a leanas: –Modhnaítear leis raon feidhme pearsanta na gceanglas tuairiscithe, lena gcuirtear síneadh lena gcur i bhfeidhm chuig gach cuideachta mhór, agus chuig gach cuideachta le hurrúis a liostaítear ar mhargaí a rialaíonn an tAontas, seachas micreachuideachtaí. Chun an t‑ualach tuairiscithe a laghdú le haghaidh FBManna liostaithe, tá siad le tosú den tuairisciú i gcomhréir leis an Treoir seo 3 bliana i ndiaidh a teacht i bhfeidhm. –Soiléirítear leis prionsabal na hábharthachta dúbailte, chun fáil réidh le haon débhríocht ar an ábhar gur cheart do chuideachtaí an fhaisnéis is gá chun an chaoi a ndéanann ábhair inbhuanaitheachta difear dóibh a thuiscint, agus an fhaisnéis is gá chun an tionchar a bhíonn acu ar dhaoine agus ar an gcomhshaol a thuiscint, a thuairisciú. –Sonraítear ann ar bhealach níos mionsonraithe an fhaisnéis ba cheart do chuideachtaí a nochtadh. I gcomparáid leis na forálacha atá ann cheana féin, tugtar isteach leis ceanglais nua le haghaidh cuideachtaí maidir le faisnéis a sholáthar ar a straitéis, a spriocanna, ról an bhoird agus na bainistíochta, na príomh‑dhrochthionchair a bhaineann leis an gcuideachta agus a slabhra luacha, sócmhainní doláimhsithe, agus an chaoi ar shainaithin siad an fhaisnéis a thuairiscíonn siad. –Sonraítear ann gur cheart do chuideachtaí faisnéis cháilíochtúil agus faisnéis chainníochtúil, faisnéis réamhbhreathnaitheach agus faisnéis chúlghabhálach, agus faisnéis lena gcumhdaítear tréimhsí ionchais gearrthéarmacha, meántéarmacha agus fadtéarmacha, a thuairisciú, de réir mar is iomchuí. –Ceanglaítear leis ar gach cuideachta a thagann faoina raon feidhme tuairisciú i gcomhréir le caighdeáin Eorpacha tuairiscithe inbhuanaitheachta, agus ligtear leis do FBManna liostaithe a thagann faoina raon feidhme tuairisciú i gcomhréir le caighdeáin tuairiscithe inbhuanaitheachta a bhaineann go sonrach le FBManna. –Baintear leis an fhéidearthacht go ligfidh Ballstáit do chuideachtaí an fhaisnéis is gá a thuairisciú i dtuarascáil ar leithligh nach cuid den tuarascáil bhainistíochta í. –Ceanglaítear leis ar fhochuideachtaí díolmhaithe tuarascáil bhainistíochta chomhdhlúite na máthairchuideachta a thuairiscíonn ar leibhéal an ghrúpa a fhoilsiú, agus tagairt a chur san áireamh ina tuarascáil bhainistíochta eintitis dhlítheanaigh (aonair) chun a chur in iúl go bhfuil an chuideachta i gceist díolmhaithe ó cheanglais na Treorach. Le mír (4) d’Airteagal 1 tugtar trí fhoráil nua, Airteagail 19b, 19c agus 19d, isteach sa Treoir Chuntasaíochta, maidir le caighdeáin tuairiscithe inbhuanaitheachta. Le hAirteagal 19b cumhachtaítear don Choimisiún caighdeáin Eorpacha tuairiscithe inbhuanaitheachta a ghlacadh trí bhíthin gníomhartha tarmligthe agus sonraítear ann na ceanglais maidir lena nglacadh. Ar an gcéad dul síos, sonraítear ann na híoschritéir cháilíochta a bheadh ar fhaisnéis a thuairiscítear i gcomhréir leis na caighdeáin a chomhlíonadh. Ar an dara dul síos, sainaithnítear ann na hábhair ba cheart a chumhdach. Ar an tríú dul síos, sainaithnítear ann ionstraimí agus tionscnaimh ar leith ar cheart don Choimisiún aird ar leith a thabhairt orthu agus ábhar na ngníomhartha tarmligthe á chinneadh aige, lena n‑áirítear reachtaíocht áirithe de chuid an Aontais, agus obair tionscnamh idirnáisiúnta socraithe caighdeán le haghaidh tuairisciú inbhuanaitheachta. Ceanglaítear leis ar an gCoimisiún an chéad sraith de chaighdeáin a ghlacadh faoin 31 Deireadh Fómhair 2022 freisin. Ba cheart don tsraith caighdeán sin an fhaisnéis ba cheart do chuideachtaí a thuairisciú ar gach ábhar inbhuanaitheachta agus gach réimse tuairiscithe a liostaítear in Airteagal 19a(2) a shonrú. Ba cheart do na gníomhartha tarmligthe sin, ar a laghad, an fhaisnéis ba cheart do chuideachtaí a thuairisciú chun freastal ar riachtanais rannpháirtithe margaidh airgeadais faoi réir na gceanglas maidir le nochtadh i Rialachán (AE) 2019/2088 a shonrú. Ba cheart an dara sraith caighdeán a ghlacadh faoin 31 Deireadh Fómhair 2023 ar a dhéanaí. Ba cheart don tsraith caighdeán sin an fhaisnéis chomhlántach ba cheart do chuideachtaí a thuairisciú ar ábhair inbhuanaitheachta agus réimsí tuairiscithe a liostaítear in Airteagal 19a(2), i gcás inar gá, agus faisnéis a bhaineann go sonrach leis an earnáil ina bhfeidhmíonn cuideachta, a shonrú. Ar deireadh, le hAirteagal 19b cuirtear ceangal ar an gCoimisiún athbhreithniú a dhéanamh ar na caighdeáin gach 3 bliana ar a laghad chun forbairtí ábhartha a chur san áireamh, lena n‑áirítear forbairtí ar chaighdeáin idirnáisiúnta. Le hAirteagal 19c cuirtear ceangal ar an gCoimisiún caighdeáin tuairiscithe inbhuanaitheachta a ghlacadh le haghaidh cuideachtaí beaga agus meánmhéide faoin 31 Deireadh Fómhair 2023. Le hairteagal Airteagal 19d cuirtear ceangal ar chuideachtaí a ráitis airgeadais agus a dtuarascáil bhainistíochta a ullmhú i bhformáid aonair leictreonach tuairiscithe i gcomhréir le hAirteagal 3 de Rialachán Tarmligthe (AE) 2019/815 ón gCoimisiún, agus faisnéis inbhuanaitheachta a mharcáil nuair is gá mar a shonraítear sa Rialachán sin. Le mír (5) d’Airteagal 1 leasaítear Airteagal 20 chun a cheangal ar chuideachtaí liostaithe atá faoi réir na forála seo tagairt d’inscne a chur sa tuairisc ar an mbeartas éagsúlachta a chuirtear i bhfeidhm i ndáil le comhlachtaí riaracháin, bainistíochta agus maoirseachta na cuideachta. Leasaítear Airteagal 20 leis freisin chun a ligean do ghnóthais liostaithe atá faoi réir Airteagal 20 na ceanglais a leagtar amach i bpointí (c), (f) agus (g) a chomhlíonadh tríd an bhfaisnéis is gá a chur san áireamh mar chuid dá dtuairisciú inbhuanaitheachta. Le mír (6) d’Airteagal 1 leasaítear Airteagal 23 den Treoir Chuntasaíochta, lena shoiléiriú go bhfeidhmíonn an córas díolúine le haghaidh ráitis airgeadais chomhdhlúite agus tuarascálacha bainistíochta comhdhlúite ar leithligh ón gcóras díolúine le haghaidh tuairisciú inbhuanaitheachta comhdhlúite. Ciallaíonn sé sin gur féidir le cuideachta a bheith díolmhaithe ó cheanglais tuairiscithe airgeadais comhdhlúite, ach gan a bheith díolmhaithe ó cheanglais tuairiscithe inbhuanaitheachta comhdhlúite. Is amhlaidh an cás i gcás ina n‑ullmhaíonn máthairghnóthas deiridh na cuideachta ráitis airgeadais chomhdhlúite agus tuarascálacha bainistíochta comhdhlúite i gcomhréir le dlí an Aontais Eorpaigh, nó i gcomhréir le ceanglais choibhéiseacha más tríú tír atá i gceist, ach nach n‑ullmhaíonn sé tuarascálacha inbhuanaitheachta comhdhlúite i gcomhréir le dlí an Aontais, nó i gcomhréir leis na ceanglais choibhéiseacha más tríú tír atá i gceist. Cuirtear mír (7) d’Airteagal 1 in ionad Airteagal 29a den Treoir Chuntasaíochta chun go mbeidh feidhm ag ceanglais tuairiscithe inbhuanaitheachta uile Airteagal 19a de réir mar is iomchuí maidir le máthairchuideachtaí a thuairiscíonn ar bhonn comhdhlúite don ghrúpa iomlán. Le mír (8) d’Airteagal 1 leasaítear Airteagal 30 den Treoir Chuntasaíochta chun é a ailíniú leis na ceanglais nua tuairiscithe inbhuanaitheachta. Ar an gcéad dul síos, leasaítear é chun a cheangal ar Bhallstáit a áirithiú go bhfoilsíonn cuideachtaí a ráitis airgeadais bhliantúla agus tuarascáil bhainistíochta atá formheasta go cuí san fhormáid leictreonach a fhorordaítear le hAirteagal 19d laistigh de 12 mhí de dháta an chláir chomhardaithe. Ar an dara dul síos, leasaítear é chun a cheangal, má thugann soláthraí neamhspleách seirbhísí dearbhaithe seachas an t‑iniúchóir reachtúil tuairim ar thuairisciú inbhuanaitheachta, go bhfoilseofar an tuairim sin in éineacht leis na ráitis airgeadais bhliantúla agus an tuarascáil bhainistíochta. Ar deireadh, leasaítear é chun a cheangal ar Bhallstáit a áirithiú go ndéanfar tuarascálacha bainistíochta ina bhfuil tuairisciú inbhuanaitheachta a chur ar fáil don sásra ábhartha atá ceaptha go hoifigiúil dá dtagraítear i dTreoir 2004/109/CE ó Pharlaimint na hEorpa agus ón gComhairle (an Treoir Trédhearcachta), gan mhoill, tar éis a bhfoilsithe. Sonraítear ann mura liostaítear cuideachtaí a ullmhaíonn tuairisciú inbhuanaitheachta ar mhargaí a rialaíonn an tAontas Eorpach, gur cheart don sásra ábhartha atá ceaptha go hoifigiúil a bheith ar cheann de na sásraí atá ceaptha go hoifigiúil de chuid an Bhallstáit ina bhfuil a oifig chláraithe ag an gcuideachta i gceist. Is gá seo chun an fhaisnéis inbhuanaitheachta a nochtann cuideachtaí san Ionad Eorpach Ilfhreastail Aonair, a bhunófar mar a fógraíodh i ngníomh 1 den phlean gníomhaíochta ar Aontas na Margaí Caipitil, a chuimsiú. Le mír (9) d’Airteagal 1 leasaítear Airteagal 33 den Treoir Chuntasaíochta chun freagracht chomhchoiteann comhaltaí comhlachtaí riaracháin, bainistíochta agus maoirseachta cuideachta a ailíniú leis na ceanglais athbhreithnithe tuairiscithe inbhuanaitheachta. Go háirithe, cuirtear ceangal ar chomhlachtaí riaracháin, bainistíochta agus maoirseachta leis a áirithiú go dtuairiscíonn an chuideachta i gceist i gcomhréir le caighdeáin tuairiscithe inbhuanaitheachta an Aontais Eorpaigh, agus san fhormáid dhigiteach a éilítear, agus go scriosann sí an tagairt don tuarascáil ar leithligh le haghaidh tuairisciú inbhuanaitheachta a cheadaítear faoi láthair. Le mír (10) d’Airteagal 1 leasaítear Airteagal 34 den Treoir Chuntasaíochta maidir le dearbhú tuairiscithe inbhuanaitheachta. Go háirithe, cuirtear ceangal ar an iniúchóir reachtúil leis dearbhú iontaofachta teoranta a dhéanamh ar thuairisciú inbhuanaitheachta cuideachta, lena n‑áirítear ar chomhlíonadh na gcaighdeán tuairiscithe leis an tuairisciú inbhuanaitheachta, ar an bpróiseas ar thug an chuideachta faoi chun an fhaisnéis a tuairiscíodh de bhun na gcaighdeán a shainaithint, ar mharcáil an tuairiscithe inbhuanaitheachta, agus ar na táscairí a tuairiscíodh de bhun Airteagal 8 den Rialachán maidir le Tacsanomaíocht. Ina theannta sin ceadaíonn sé do na Ballstáit aon soláthraí neamhspleách seirbhísí dearbhaithe atá creidiúnaithe i gcomhréir le Rialachán (CE) Uimh. 765/2008 ó Pharlaimint na hEorpa agus ón gComhairle tuairim a sholáthar maidir le tuairisciú inbhuanaitheachta ar bhonn dearbhú iontaofachta teoranta. Cuirtear ceangal ar na Ballstáit leis freisin a áirithiú go leagtar amach ceanglais chomhsheasmhacha le haghaidh gach duine agus gnólachta, lena n‑áirítear iniúchóirí reachtúla agus gnólachtaí iniúchóireachta, a gceadaítear dóibh an tuairim ar dhearbhú an tuairiscithe inbhuanaitheachta a sholáthar. Le mír (11) d’Airteagal 1 leasaítear Airteagal 49 den Treoir Chuntasaíochta, lena leagtar amach na coinníollacha chun an Coimisiún a chumhachtú na gníomhartha tarmligthe a ghlacadh ar chaighdeáin tuairiscithe inbhuanaitheachta dá dtagraítear san Airteagal 19b nua. Cuirtear ceangal ar an gCoimisiún leis comhairle theicniúil an Ghrúpa Chomhairligh Eorpaigh um Thuairisciú Airgeadais (EFRAG) a chur san áireamh agus na gníomhartha sin á n‑ullmhú, ar choinníoll go bhforbraítear í le próis chuí chóir, formhaoirseacht phoiblí agus trédhearcacht agus le saineolas páirtithe leasmhara ábhartha, agus go bhfuil anailísí costais is tairbhe ag gabháil léi, a éascóidh glacadh na gcaighdeán ag an gCoimisiún. Cuirtear ceangal ar an Údarás Eorpach um Urrúis agus Margaí (ESMA) leis an mír seo freisin tuairim a sholáthar ar an gcomhairle theicniúil a sholáthraíonn EFRAG sula nglacann sé caighdeáin. Soláthrófar an tuairim sin laistigh de dhá mhí ón dáta a fhaightear an iarraidh ón gCoimisiún. Tréimhse réasúnach atá ann mar go mbeidh ESMA rannpháirteach in obair EFRAG, agus dá bhrí sin beidh cleachtadh aige ar ábhar chomhairle theicniúil EFRAG sula gcuirtear faoi bhráid an Choimisiúin í. Ina theannta sin, cuirtear ceangal ar an gCoimisiún freisin dul i gcomhairle le Grúpa Saineolaithe na mBallstát maidir le Maoiniú Inbhuanaithe, an tÚdarás Baincéireachta Eorpach (ÚBE), an tÚdarás Eorpach um Árachas agus Pinsin Cheirde (ÚEÁPC), an Ghníomhaireacht Eorpach Chomhshaoil (EEA), Gníomhaireacht an Aontais Eorpaigh um Chearta Bunúsacha (FRA), an Banc Ceannais Eorpach, Coiste na gComhlachtaí Eorpacha um Fhormhaoirseacht Iniúchóireachta agus an tArdán maidir le Maoiniú Inbhuanaithe sula nglacann sé caighdeáin. I gcás ina gcinneann aon cheann de na comhlachtaí sin tuairim a thíolacadh, déanfaidh siad é laistigh de dhá mhí ón dáta a chuaigh an Coimisiún i gcomhairle leo. Le mír (12) d’Airteagal 1 leasaítear Airteagal 51 den Treoir Chuntasaíochta, chun na híoschineálacha pionós agus beart riaracháin ar cheart do na Ballstáit foráil maidir leo i gcás sáruithe ar na forálacha náisiúnta lena dtrasuitear ceanglais tuairiscithe inbhuanaitheachta na Treorach Cuntasaíochta a shonrú. Leasaítear Treoir 2004/109/CE (an Treoir Trédhearcachta) le hAirteagal 2. I mír (1) d’Airteagal 2 tugtar isteach agus sainmhínítear an téarma ‘tuairisciú inbhuanaitheachta’, atá riachtanach don togra.

Le mír (2) d’Airteagal 2 leasaítear Airteagal 4 den Treoir Trédhearcachta, chun cuid an tuairiscithe inbhuanaitheachta den fhaisnéis rialáilte atá le tarraingt suas agus le foilsiú faoina forálacha a chur san áireamh. Ar an gcéad dul síos, leasaítear é chun a éileamh go mbeidh ráitis arna ndéanamh ag na daoine atá freagrach as tuairisciú airgeadais laistigh den eisitheoir, go bhfuil, de réir mar is fearr is eol dóibh, an tuarascáil bhainistíochta ullmhaithe i gcomhréir le caighdeáin tuairiscithe inbhuanaitheachta mar a cheanglaítear le Treoir 2013/34/AE, i gcás inarb iomchuí, go mbeidh na ráitis sin sa tuarascáil airgeadais bhliantúil. Tagann an ceanglas go gcuirfear tuairisciú inbhuanaitheachta san áireamh sa tuarascáil bhainistíochta, de thoradh na leasuithe a thugtar isteach leis an Treoir seo, roimh an ngá le hAirteagal 4(2)(b) de Threoir 2004/109/CE a mhodhnú. Ar an dara dul síos, tugtar na tagairtí d’fhorálacha na Treorach Cuntasaíochta agus Threoir 2006/43/CE (an Treoir Iniúchóireachta) cothrom le dáta a mhéid a bhaineann leis an gceanglas iniúchadh a dhéanamh ar ráitis airgeadais i gcomhréir le hAirteagal 34(1) den Treoir Chuntasaíochta, agus a chur in iúl cibé acu atá míráitis ábhartha sainaitheanta ag an iniúchóir nó ag an ngnólacht iniúchóireachta sa tuarascáil bhainistíochta nó nach bhfuil, agus a mhéid a bhaineann leis an gceanglas an tuarascáil iniúchóireachta a nochtadh, lena n‑áirítear an tuairim ar dhearbhú an tuairiscithe inbhuanaitheachta. Ar deireadh, tugtar cothrom le dáta agus leasaítear na tagairtí d’fhorálacha na Treorach Cuntasaíochta a mhéid a bhaineann le hullmhú na tuarascála bainistíochta chun tuairisciú inbhuanaitheachta a éileamh. Leis na leasuithe sin is féidir na ceanglais tuairiscithe inbhuanaitheachta a shíneadh chuig cuideachtaí a liostaítear ar mhargaí a rialaíonn an tAontas Eorpach, seachas micreachuideachtaí, lena n‑áirítear eisitheoirí nach eisitheoirí de chuid an Aontais Eorpaigh iad. Soiléirítear leo freisin an sainordú dlíthiúil atá ag údaráis náisiúnta inniúla chun tuairisciú inbhuanaitheachta a mhaoirsiú. Le mír (3) d’Airteagal 2 leasaítear Airteagal 23(4) den Treoir Trédhearcachta chun an Coimisiún a chumhachtú bearta a ghlacadh chun sásra a bhunú chun comhionannas na gcaighdeán tuairiscithe inbhuanaitheachta a úsáideann eisitheoirí nach eisitheoirí de chuid an Aontais iad a chinneadh agus chun na cinntí is gá a dhéanamh ar an gcomhionannas sin. Beidh aon chinneadh ar chomhionannas na gcaighdeán tuairiscithe inbhuanaitheachta a úsáideann eisitheoirí nach eisitheoirí de chuid an Aontais iad neamhspleách ar chinntí comhionannais a bhaineann le caighdeáin tuairiscithe airgeadais. Le mír (4) d'Airteagal 2 tugtar isteach Airteagal 28(d) sa Treoir Trédhearcachta chun a cheangal ar an Údarás Eorpach um Urrúis agus Margaí (ESMA) treoirlínte a eisiúint le haghaidh údaráis náisiúnta inniúla chun cóineasú maoirseachta tuairiscithe inbhuanaitheachta a chur chun cinn. Sainaithnítear i Rialachán ESMA (Rialachán (AE) Uimh. 1095/2010) gurb é an Treoir Trédhearcachta ceann de ghníomhartha reachtacha an Aontais lena sainítear raon feidhme gníomhaíochta ESMA. Leasaítear Treoir 2006/43/CE (an Treoir Iniúchóireachta) le hAirteagal 3. Le mír (1) d’Airteagal 3 leasaítear ábhar Airteagal 1 den Treoir Iniúchóireachta chun dearbhú an tuairiscithe inbhuanaitheachta bhliantúil agus chomhdhlúite, i gcás ina ndéanann an t‑iniúchóir reachtúil nó an gnólacht iniúchóireachta an t‑iniúchadh reachtúil ar ráitis airgeadais an méid sin, a chur san áireamh. Le mír (2) d’Airteagal 3 leasaítear agus cuirtear isteach sainmhínithe áirithe atá riachtanach don togra in Airteagal 2 den Treoir Iniúchóireachta. Leasaítear leis na sainmhínithe ar ‘iniúchóir reachtúil’ agus ‘gnólacht iniúchóireachta’ chun a gcuid oibre féideartha ar dhearbhú an tuairiscithe inbhuanaitheachta a chur san áireamh, i gcás inarb infheidhme. Tugtar isteach agus sainmhínítear leis freisin an téarma ‘dearbhú an tuairiscithe inbhuanaitheachta’ agus ‘tuairisciú inbhuanaitheachta’. Le míreanna (3)–(7) d’Airteagal 3 leasaítear Airteagail 6-11 den Treoir Iniúchóireachta, ina bhfuil rialacha maidir le ceadú, oideachas leanúnach gairmiúil agus aitheantas frithpháirteach iniúchóirí reachtúla agus gnólachtaí iniúchóireachta, chun a áirithiú go bhfuil an leibhéal eolais theoiriciúil is gá ar ábhair atá ábhartha maidir le dearbhú an tuairiscithe inbhuanaitheachta agus an cumas an t‑eolas sin a chur i bhfeidhm sa chleachtas ag iniúchóirí reachtúla. Le mír (7) d’Airteagal 3 leasaítear Airteagal 14, ina bhfuil rialacha maidir leis na nósanna imeachta ba cheart do na húdaráis inniúla a leagan amach le haghaidh formheas iniúchóirí reachtúla ó Bhallstát difriúil. Leasaítear é chun a áirithiú, i gcás ina gcinneann an Ballstát gur cheart don iarratasóir a bhfuil formheas á lorg aige a bheith faoi réir triail infheidhmeachta, go gcumhdaítear leis an triail sin freisin eolas leordhóthanach an iniúchóra reachtúil ar dhlíthe agus rialacháin an Bhallstáit óstaigh atá ábhartha do dhearbhú an tuairiscithe inbhuanaitheachta. Le mír (8) d’Airteagal 3 tugtar isteach Airteagal 14a ina gcuimsítear clásal marthanachta chun a áirithiú gur féidir le hiniúchóirí reachtúla atá formheasta leanúint d’iniúchtaí reachtúla a dhéanamh agus iniúchtaí a dhéanamh ar thuairisciú inbhuanaitheachta nuair a bheidh feidhm ag na ceanglais dlí leasaithe. Ba cheart do na Ballstáit a áirithiú go bhfaighidh iniúchóirí reachtúla atá formheasta cheana féin an t‑eolas is gá ar thuairisciú inbhuanaitheachta agus dearbhú an tuairiscithe inbhuanaitheachta tríd an gceanglas maidir le hoideachas leanúnach in Airteagal 13 den Treoir Iniúchóireachta. Le mír (9) d’Airteagal 3 leasaítear Airteagal 24b chun na rialacha ar eagrú obair an iniúchóra a oiriúnú chun tagairtí dá chuid oibre ar dhearbhú an tuairiscithe inbhuanaitheachta a chur san áireamh. Go háirithe, leasaítear é chun a éileamh go mbeidh ról gníomhach ag an bpríomh‑chomhpháirtí iniúchóireachta nó ag na príomh‑chomhpháirtithe iniúchóireachta maidir le dearbhú an tuairiscithe inbhuanaitheachta a dhéanamh; le linn dhearbhú an tuairiscithe inbhuanaitheachta a dhéanamh, go dtabharfaidh an t‑iniúchóir reachtúil am leordhóthanach don dearbhú iontaofachta agus go sannfaidh sé acmhainní leordhóthanacha chun é a chur ar a chumas dó a dhualgais a dhéanamh go hiomchuí; go sonraítear ar thaifead chuntas an chliaint na táillí le haghaidh dhearbhú an tuairiscithe inbhuanaitheachta; agus go mbeidh faisnéis ar dhearbhú an tuairiscithe inbhuanaitheachta, i gcás ina ndéanann an t‑iniúchóir reachtúil an dearbhú, sa chomhad iniúchóireachta. Le mír (10) d’Airteagal 3 leasaítear Airteagal 25 chun a cheangal ar Bhallstáit rialacha leordhóthanacha a chur i bhfeidhm chun cosc a chur ar thionchar a bheith ar na táillí le haghaidh dhearbhú an tuairiscithe inbhuanaitheachta ag soláthar seirbhísí breise don eintiteas a ndéantar iniúchóireacht air, ná nach gcinnfear leis sin iad, ná nach mbeidh siad bunaithe ar aon chineál teagmhais. Le mír (11) d’Airteagal 3 cuirtear isteach Airteagal 25b chun síneadh a chur le rialacha na Treorach Iniúchóireachta maidir le heitic ghairmiúil, neamhspleáchas, oibiachtúlacht, rúndacht agus rúndacht ghairmiúil a cheanglaítear ar iniúchóirí ráiteas airgeadais maidir lena gcuid oibre ar dhearbhú an tuairiscithe inbhuanaitheachta. Le mír (12) d’Airteagal 3 cuirtear isteach Airteagal 26a, lena gceanglaítear ar Bhallstáit a cheangal ar iniúchóirí dearbhuithe iontaofachta ar thuairisciú inbhuanaitheachta a dhéanamh i gcomhréir leis na caighdeáin dearbhaithe arna nglacadh ag an gCoimisiún agus caighdeáin, nósanna imeachta nó ceanglais maidir le dearbhú náisiúnta a chur i bhfeidhm seachas má tá caighdeán dearbhaithe glactha ag an gCoimisiún lena gcumhdaítear an t‑ábhar céanna. Cumhachtaítear don Choimisiún leis, trí bhíthin gníomhartha tarmligthe, caighdeáin dearbhaithe a ghlacadh chun na nósanna imeachta a leagan amach a fheidhmeoidh an t‑iniúchóir chun teacht ar a chonclúidí maidir le dearbhú an tuairiscithe inbhuanaitheachta, lena n‑áirítear pleanáil dearbhaithe iontaofachta, breithniú riosca agus freagairt ar rioscaí agus cineál na gconclúidí atá le háireamh sa tuarascáil iniúchóireachta. Cuirtear ceangal ar iniúchóirí leis freisin a dtuairim ar thuairisciú inbhuanaitheachta a bhunú ar dhearbhú iontaofachta réasúnach dá n‑úsáidfeadh an Coimisiún an rogha caighdeáin a ghlacadh le haghaidh tuairisciú inbhuanaitheachta. Le mír (13) d’Airteagal 3 leasaítear Airteagal 27a chun na rialacha maidir le hiniúchadh reachtúil ar ghrúpa cuideachtaí a shíneadh chuig dearbhú an tuairiscithe inbhuanaitheachta chomhdhlúite, i gcás ina ndéanann an t‑iniúchóir reachtúil an dearbhú. Le mír (14) d’Airteagal 3 leasaítear Airteagal 28 chun a cheangal ar an iniúchóir reachtúil nó na hiniúchóirí reachtúla nó an gnólacht iniúchóireachta nó na gnólachtaí iniúchóireachta a dhéanann dearbhú an tuairiscithe inbhuanaitheachta a thorthaí nó a dtorthaí a chur i láthair sa tuarascáil iniúchóireachta, agus an tuarascáil a ullmhú i gcomhréir leis na ceanglais maidir le caighdeáin dearbhaithe lena nglacann an tAontas Eorpach nó an Ballstát lena mbaineann. Go háirithe, ba cheart an tuairisciú inbhuanaitheachta bliantúil nó comhdhlúite agus an dáta agus an tréimhse a chumhdaítear leis a shonrú sa tuarascáil iniúchóireachta. Ba cheart creat an tuairiscithe inbhuanaitheachta a cuireadh i bhfeidhm ina ullmhú a shainaithint inti. Ba cheart tuairisc ar raon feidhme dhearbhú an tuairiscithe inbhuanaitheachta a áireamh inti agus na caighdeáin dearbhaithe ar i gcomhréir leo a rinneadh dearbhú an tuairiscithe inbhuanaitheachta a shainaithint inti. Ar deireadh, ba cheart tuairim an iniúchóra reachtúil ar thuairiscí inbhuanaitheachta a áireamh inti. Le mír (15) d’Airteagal 3 leasaítear Airteagal 29 den Treoir Iniúchóireachta maidir leis an gcóras le haghaidh athbhreithniú dearbhaithe cáilíochta ar iniúchóirí reachtúla agus ar ghnólachtaí iniúchóireachta chun a áirithiú go ndéantar athbhreithnithe dearbhaithe cáilíochta le haghaidh na n‑iniúchtaí ar thuairisciú inbhuanaitheachta agus go bhfuil oideachas gairmiúil iomchuí agus taithí ábhartha ar thuairisciú inbhuanaitheachta ag na daoine siúd a dhéanann athbhreithnithe dearbhaithe cáilíochta. Le mír (16) d’Airteagal 3 cuirtear isteach Airteagal 30g chun a shoiléiriú go bhfuil feidhm ag an gcóras imscrúduithe agus smachtbhannaí le haghaidh iniúchóirí reachtúla agus gnólachtaí iniúchóireachta a dhéanann iniúchtaí reachtúla, go bhfuil feidhm ag an gcóras sin maidir le hiniúchtaí ar thuairisciú inbhuanaitheachta freisin. Le mír (17) d’Airteagal 3 cuirtear isteach Airteagal 36a chun a shoiléiriú go bhfuil feidhm ag na forálacha maidir le formhaoirseacht phoiblí agus socruithe rialála idir na Ballstáit a mhéid a bhaineann le hiniúchtaí reachtúla, go bhfuil feidhm ag na forálacha sin maidir le dearbhú an tuairiscithe inbhuanaitheachta freisin. Le mír (18) d’Airteagal 3 cuirtear isteach Airteagal 38a chun a shoiléiriú go bhfuil feidhm ag na forálacha maidir le hiniúchóirí reachtúla agus gnólachtaí iniúchóireachta a cheapadh agus a dhífhostú a mhéid a bhaineann le hiniúchtaí reachtúla, go bhfuil feidhm ag na forálacha sin maidir le dearbhú an tuairiscithe inbhuanaitheachta freisin. Le mír (19) d’Airteagal 3 leasaítear Airteagal 39 chun cúraim an choiste iniúchóireachta le haghaidh dhearbhú an tuairiscithe inbhuanaitheachta a shoiléiriú. Go háirithe, ba cheart don choiste iniúchóireachta comhlacht riaracháin nó maoirseachta an eintitis a ndéantar iniúchóireacht air a chur ar an eolas faoi thoradh dhearbhú an tuairiscithe inbhuanaitheachta agus a mhíniú conas a rannchuidigh an coiste iniúchóireachta le sláine an tuairiscithe inbhuanaitheachta agus cén ról a bhí ag an gcoiste iniúchóireachta sa phróiseas sin. Ba cheart dó faireachán a dhéanamh ar phróiseas an tuairiscithe inbhuanaitheachta, lena n‑áirítear próiseas an tuairiscithe dhigitigh, agus an próiseas a dhéanann an chuideachta chun go sainaithneofar an fhaisnéis a thuairiscítear de réir na gcaighdeán ábhartha tuairiscithe inbhuanaitheachta, agus moltaí nó tograí a thíolacadh chun sláine an mhéid sin a áirithiú. Ba cheart dó faireachán a dhéanamh ar éifeachtacht chórais inmheánacha rialaithe cáilíochta agus bainistíochta riosca na cuideachta agus, i gcás inarb infheidhme, a iniúchóireachta inmheánaí, maidir le tuairisciú inbhuanaitheachta an eintitis a ndéantar iniúchóireacht air, lena n‑áirítear a thuairisciú digiteach mar a éileofar de réir na Treorach maidir le Cuntasaíocht arna leasú, gan a neamhspleáchas a shárú. Ar deireadh, ba cheart dó faireachán a dhéanamh ar dhearbhú an tuairiscithe inbhuanaitheachta bhliantúil agus chomhdhlúite, agus athbhreithniú agus faireachán a dhéanamh ar neamhspleáchas na n‑iniúchóirí reachtúla nó na ngnólachtaí iniúchóireachta.

Le mír (20) d’Airteagal 3 leasaítear Airteagal 45 chun na ceanglais maidir le hiniúchóirí agus eintitis iniúchóireachta nach iniúchóirí nó eintitis iniúchóireachta de chuid an Aontais iad a chlárú agus formhaoirseacht a dhéanamh orthu a ailíniú le raon feidhme nua na Treorach, lena gcumhdaítear dearbhú an tuairiscithe inbhuanaitheachta. Le mír (21) d’Airteagal 3 leasaítear Airteagal 48a chun na coinníollacha a leagan amach maidir le feidhmiú tharmligean na gcumhachtaí ar an gCoimisiún chun caighdeáin dearbhaithe a ghlacadh le haghaidh tuairisciú inbhuanaitheachta de bhun Airteagal 26a(2). Leasaítear Rialachán (AE) Uimh 537/2014 (an Rialachán Iniúchóireachta) le hAirteagal 4. Le mír (1) d’Airteagal 4 leasaítear Airteagal 5 den Rialachán Iniúchóireachta chun cosc a chur ar sholáthar seirbhísí comhairleoireachta le haghaidh ullmhú an tuairiscithe inbhuanaitheachta sna tréimhsí a shonraítear in Airteagal 5 den Rialachán Iniúchóireachta, i gcás ina ndéanann iniúchóirí reachtúla nó gnólachtaí iniúchóireachta a dhéanann an t‑iniúchadh reachtúil dearbhú an tuairiscithe inbhuanaitheachta freisin. Le mír (2) d’Airteagal 4 leasaítear Airteagal 14 chun a cheangal ar iniúchóirí reachtúla agus gnólachtaí iniúchóireachta an t‑údarás inniúil i gceist a chur ar an eolas go bliantúil maidir leis an ioncam, ón ioncam ó sheirbhísí neamh‑iniúchóireachta, a gineadh ó dhearbhú an tuairiscithe inbhuanaitheachta. Le hAirteagal 5 ceanglaítear ar na Ballstáit Airteagail 1 go 3 den Treoir a thrasuí faoin 1 Nollaig 2022, agus a áirithiú go mbeidh feidhm ag a forálacha maidir le cuideachtaí don bhliain airgeadais a thosaíonn an 1 Eanáir 2023 nó le linn bliain féilire 2023. Le hAirteagal 6 leagtar amach dáta theacht i bhfeidhm fhorálacha leasaithe Rialachán (AE) Uimh. 537/2014 (an Rialachán Iniúchóireachta) ar 1 Eanáir 2023. . 2021/0104 (COD) Togra le haghaidh TREOIR Ó PHARLAIMINT NA hEORPA AGUS ÓN gCOMHAIRLE lena leasaítear Treoir 2013/34/AE, Treoir 2004/109/CE, Treoir 2006/43/CE agus Rialachán (AE) Uimh. 537/2014, a mhéid a bhaineann le tuairisciú inbhuanaitheachta corparáideach (Téacs atá ábhartha maidir le LEE) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagail 50 agus 114 de, Ag féachaint don togra ón gCoimisiún Eorpach, Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ón mBanc Ceannais Eorpach, Ag féachaint don tuairim ó Choiste Eacnamaíoch agus Sóisialta na hEorpa, Ag gníomhú dóibh i gcomhréir leis an ngnáthnós imeachta reachtach,

De bharr an mhéid seo a leanas: (1)Ina theachtaireacht ar an gComhaontú Glas don Eoraip a glacadh an 11 Nollaig 2019, thug an Coimisiún Eorpach gealltanas chun athbhreithniú a dhéanamh ar fhorálacha Threoir 2013/34/AE ó Pharlaimint na hEorpa agus ón gCoimisiún a bhaineann le tuairisciú neamhairgeadais. Is é an Comhaontú Glas don Eoraip an straitéis nua fáis don Aontas Eorpach. Is é is aidhm dó geilleagar nua‑aimseartha iomaíoch, atá tíosach ó thaobh acmhainní de a dhéanamh den Aontas, áit nach mbeidh aon ghlan‑astaíochtaí gás ceaptha teasa faoi 2050. Tá sé d’aidhm aige freisin caipiteal nádúrtha an Aontais a chosaint, a chaomhnú agus a mhéadú, agus sláinte agus folláine na saoránach a chosaint ar rioscaí agus tionchair a bhaineann leis an gcomhshaol. Is é is aidhm don Chomhaontú Glas don Eoraip an fás eacnamaíoch a dhíchúpláil ó úsáid acmhainní, agus a áirithiú go mbeidh gach réigiún agus saoránach de chuid an Aontais ina rannpháirtí in aistriú chuig córas eacnamaíoch inbhuanaithe, aistriú a bheidh cóir ar bhonn sóisialta. Cuirfidh sé leis an gcuspóir geilleagar a oibríonn do na daoine a fhorbairt, geilleagar margaidh shóisialta an Aontais a threisiú, chun cuidiú lena áirithiú go mbeidh sé réidh don todhchaí agus go soláthróidh sé cobhsaíocht, poist, fás agus infheistíocht. Tá na spriocanna sin tábhachtach go háirithe i bhfianaise an damáiste shocheacnamaíoch a rinneadh mar thoradh ar phaindéim COVID‑19 agus an gá atá le téarnamh inbhuanaithe, ionchuimsitheach agus cóir. Ina thogra an 4 Márta 2020 le haghaidh Dlí Aeráide Eorpach, mhol an Coimisiún Eorpach go mbeadh an cuspóir go mbainfí aeráidneodracht amach faoi 2050 ceangailteach san Aontas. (2)Ina Phlean Gníomhaíochta: Fás Inbhuanaithe a Mhaoiniú leag an Coimisiún amach bearta chun na cuspóirí a leanas a bhaint amach: sreafaí caipitil a atreorú chuig infheistíocht inbhuanaithe chun fás inbhuanaithe ionchuimsitheach a bhaint amach, rioscaí airgeadais a eascraíonn as an athrú aeráide, ídiú acmhainní, díghrádú comhshaoil agus saincheisteanna sóisialta a bhainistiú, agus trédhearcacht agus fadtéarmachas i ngníomhaíocht airgeadais agus eacnamaíoch a chothú. Réamhriachtanas chun na cuspóirí sin a bhaint amach is ea nochtadh faisnéise ábhartha, inchomparáide agus iontaofa inbhuanaitheachta ag gnóthais. Ghlac Parlaimint na hEorpa agus an Chomhairle le roinnt gníomhartha reachtacha mar chuid de chur chun feidhme an Phlean Gníomhaíochta maidir le Fás Inbhuanaithe a Mhaoiniú. Rialaítear le Rialachán (AE) 2019/2088 ó Pharlaimint na hEorpa agus ón gComhairle an chaoi a bhfuil rannpháirtithe margaí airgeadais agus comhairleoirí airgeadais le faisnéis inbhuanaitheachta a nochtadh d’infheisteoirí deiridh agus úinéirí sócmhainní. Cruthaítear le Rialachán (AE) 2020/852 ó Pharlaimint na hEorpa agus ón gComhairle córas aicmithe le haghaidh gníomhaíochtaí eacnamaíocha atá inbhuanaithe ó thaobh an chomhshaoil de, agus é mar aidhm scálaí infheistíochtaí inbhuanaithe a mhéadú agus dul i ngleic le glas-snasú táirgí airgeadais a mhaíonn go míchuí go bhfuil siad inbhuanaithe. Tugtar isteach le Rialachán (AE) 2019/2089 ó Pharlaimint na hEorpa agus ón gComhairle, arna chomhlánú ag Rialacháin Tarmligthe (AE) 2020/1816, (AE) 2020/1817 agus (AE) 2020/1818 ón gCoimisiún, ceanglais maidir le nochtadh comhshaoil, sóisialta agus rialachais (‘ESG’) le haghaidh riarthóirí tagarmharcanna agus íoschaighdeáin maidir le Tagarmharcanna Aistrithe Aeráide an Aontais agus Tagarmharcanna an Aontais atá ailínithe le Comhaontú Pháras a thógáil. Ceanglaítear le Rialachán (AE) Uimh. 575/2013 ó Pharlaimint na hEorpa agus ón gComhairle ar institiúidí móra a bhfuil urrúis eisithe acu a ligtear isteach lena dtrádáil ar mhargadh rialáilte faisnéis a nochtadh ar rioscaí ESG ón 28 Meitheamh 2022. Sa chreat nua stuamachta le haghaidh gnólachtaí infheistíochta a leagtar síos le Rialachán (AE) 2019/2033 ó Pharlaimint na hEorpa agus ón gComhairle agus Treoir (AE) 2019/2034 ó Pharlaimint na hEorpa agus ón gComhairle tá forálacha maidir le gné riosca ESG a thabhairt isteach sa phróiseas athbhreithnithe maoirseachta agus meastóireachta (SREP) ag údaráis inniúla, agus tá ceanglais maidir le nochtadh rioscaí ESG ann le haghaidh gnólachtaí infheistíochta, a mbeidh feidhm acu ón 26 Nollaig 2022. Tá togra maidir le Caighdeán Eorpach Bannaí Glasa fógartha ag an gCoimisiún freisin ina Chlár Oibre le haghaidh 2021, d’fhonn bearta leantacha a dhéanamh ar an bPlean Gníomhaíochta maidir le Fás Inbhuanaithe a Mhaoiniú. (3)An 5 Nollaig 2019, ina conclúidí maidir le hAontas na Margaí Caipitil a dhoimhniú, leag an Chomhairle béim ar a thábhachtaí atá faisnéis iontaofa, inchomparáide agus ábhartha faoi rioscaí inbhuanaitheachta, deiseanna agus tionchair, agus d’iarr sí ar an gCoimisiún breithniú a dhéanamh ar chaighdeán tuairiscithe neamhairgeadais Eorpach a fhorbairt. (4)Ina rún maidir le maoiniú inbhuanaithe an 29 Bealtaine 2018, d’iarr Parlaimint na hEorpa go ndéanfaí tuilleadh forbartha ar cheanglais tuairiscithe neamhairgeadais faoi chuimsiú Threoir 2013/34/AE. Ina rún maidir le rialachas corparáideach inbhuanaithe an 17 Nollaig 2020, chuir Parlaimint na hEorpa fáilte roimh ghealltanas an Choimisiúin chun athbhreithniú a dhéanamh ar Threoir 2013/34/AE agus léirigh sí an gá atá le creat cuimsitheach de chuid an Aontais um thuairisciú neamhairgeadais a bhunú ina bhfuil caighdeáin tuairiscithe neamhairgeadais shainordaitheacha de chuid an Aontais. D’iarr Parlaimint na hEorpa raon feidhme na gceanglas tuairiscithe a leathnú chun catagóirí breise gnóthas a chur san áireamh agus chun ceanglas iniúchta a bhunú. (5)An 25 Meán Fómhair 2015, ghlac Comhthionól Ginearálta na Náisiún Aontaithe creat nua domhanda maidir leis an bhforbairt inbhuanaithe: Clár Oibre 2030 don Fhorbairt Inbhuanaithe (an ‘Clár 2030’). Tá na Spriocanna Forbartha Inbhuanaithe i gcroílár Chlár Oibre 2030 agus cumhdaítear trí ghné na hinbhuanaitheachta leis: eacnamaíoch, sóisialta agus comhshaoil. Sa teachtaireacht ón gCoimisiún an 22 Samhain 2016 maidir leis na chéad chéimeanna eile i dtaca le todhchaí inbhuanaithe don Eoraip, déantar na Spriocanna Forbartha Inbhuanaithe a nascadh le creat beartais an Aontais chun a áirithiú, le gach gníomhaíocht agus tionscnamh beartas de chuid an Aontais, laistigh den Aontas agus lasmuigh de araon, go gcuirfear na spriocanna sin san áireamh ón tús. Leis na conclúidí ón gComhairle an 20 Meitheamh 2017, deimhníodh gealltanas an Aontais agus a Bhallstáit maidir le Clár Oibre 2030 a chur chun feidhme ar bhealach iomlán, comhleanúnach, cuimsitheach, comhtháite agus éifeachtach, i ndlúthchomhar le comhpháirtithe agus páirtithe leasmhara eile. (6)Treoir 2014/95/AE ó Pharlaimint na hEorpa agus ón gComhairle lena leasaítear Treoir 2013/34/AE a mhéid a bhaineann le faisnéis neamhairgeadais a bheith á nochtadh ag gnóthais agus grúpaí móra áirithe. Le Treoir 2014/95/AE cuireadh ceanglas ar ghnóthais faisnéis a thuairisciú maidir le hábhair chomhshaoil, shóisialta agus fhostaithe, meas ar chearta an duine, agus ábhair fhrithéillithe agus fhrithbhreabaireachta, ar a laghad. Maidir leis na topaicí sin, cuireann Treoir 2014/95/AE ceangal ar ghnóthais faisnéis a nochtadh faoi na réimsí tuairiscithe seo a leanas: an tsamhail ghnó, beartais (lena n‑áirítear próisis dhíchill chuí arna gcur chun feidhme), toradh na mbeartas, rioscaí agus bainistíocht riosca, agus na príomhtháscairí feidhmíochta atá ábhartha don ghnó. (7)Measann go leor páirtithe leasmhara go bhfuil an téarma ‘neamhairgeadais’ míchruinn, go háirithe toisc go dtugann sé sin le fios nach bhfuil aon tábhacht airgeadais leis an bhfaisnéis atá i gceist. Go minic anois, áfach, bíonn tábhacht airgeadais leis an bhfaisnéis atá i gceist. Tagraíonn go leor eagraíochtaí, tionscnamh agus cleachtóirí sa réimse seo d’fhaisnéis ‘inbhuanaitheachta’. Dá bhrí sin, is fearr an téarma ‘faisnéis inbhuanaitheachta’ a úsáid in ionad ‘faisnéis neamhairgeadais’. Dá bhrí sin, ba cheart Treoir 2013/34/AE a leasú chun an t‑athrú sin sa téarmaíocht a chur san áireamh. (8)Is iad na saoránaigh agus na coigilteoirí aonair na tairbhithe deiridh den tuairisciú níos fearr ar an inbhuanaitheacht ag gnóthais. Má theastaíonn ó choigilteoirí infheistiú ar bhealach inbhuanaithe tabharfar deis dóibh amhlaidh a dhéanamh, ach ba cheart go dtairbheodh na saoránaigh uile de chóras eacnamaíoch atá cobhsaí, inbhuanaithe agus cuimsitheach. Chun na tairbhithe sin a bhaint amach, ní mór an fhaisnéis inbhuanaitheachta a nochtar i dtuarascálacha bliantúla gnóthais a chur in iúl do dhá phríomhghrúpa (‘úsáideoirí’) ar dtús. Is infheisteoirí atá sa chéad ghrúpa úsáideoirí, lena n‑áirítear bainisteoirí sócmhainní, ar mian leo tuiscint níos fearr a fháil ar na rioscaí agus deiseanna a chruthaíonn saincheisteanna inbhuanaitheachta dá n‑infheistíochtaí agus na tionchair a bhíonn ag na hinfheistíochtaí sin ar dhaoine agus ar an gcomhshaol. Is eagraíochtaí atá sa dara grúpa úsáideoirí, lena n‑áirítear, eagraíochtaí neamhrialtasacha agus páirtithe sóisialta, ar mian leo gnóthais a thabhairt chun cuntais ar bhealach níos fearr maidir leis na tionchair a bhíonn acu ar dhaoine agus ar an gcomhshaol. Féadfaidh páirtithe leasmhara eile úsáid a bhaint as an bhfaisnéis inbhuanaitheachta a nochtar i dtuarascálacha bliantúla freisin. Féadfaidh páirtithe gnó gnóthas, lena n‑áirítear custaiméirí, brath ar an bhfaisnéis sin chun tuiscint a fháil ar na rioscaí inbhuanaitheachta agus tionchair trína slabhraí luacha féin, agus tuairisciú orthu i gcás inar gá. Féadfaidh lucht ceaptha beartas agus gníomhaireachtaí comhshaoil úsáid a bhaint as faisnéis den sórt sin, go háirithe ar bhonn comhiomlán, chun faireachán a dhéanamh ar threochtaí comhshaoil agus sóisialta, chun cur le cuntais chomhshaoil, agus chun faisnéis a chur ar fáil i gcomhair beartas poiblí. Is beag saoránach aonair ná tomhaltóir a fhéachann go díreach ar thuarascálacha gnóthas, ach d’fhéadfaidís úsáid a bhaint as faisnéis den sórt sin go hindíreach amhail agus breithniú á dhéanamh acu ar chomhairle nó ar thuairimí comhairleoirí airgeadais nó eagraíochtaí neamhrialtasacha. Ceannaíonn go leor infheisteoirí agus bainisteoirí sócmhainní faisnéis inbhuanaitheachta ó sholáthraithe sonraí tríú páirtí, a bhailíonn faisnéis ó fhoinsí éagsúla, lena n‑áirítear tuarascálacha corparáideacha poiblí. (9)Tháinig méadú an‑suntasach ar an éileamh ar fhaisnéis inbhuanaitheachta chorparáideach le blianta beaga anuas, go háirithe ón bpobal infheistíochta. Tá an méadú sin ar an éileamh á spreagadh ag cineál athraitheach na rioscaí do ghnóthais agus feasacht níos mó na n‑infheisteoirí ar impleachtaí airgeadais na rioscaí sin. Is ionann an cás go háirithe maidir le rioscaí airgeadais a bhaineann leis an aeráid. Tá feasacht ag méadú freisin ar na rioscaí do ghnóthais agus d’infheistíochtaí a eascraíonn as saincheisteanna comhshaoil eile agus as saincheisteanna sóisialta, lena n‑áirítear saincheisteanna sláinte. Tá an méadú ar an éileamh ar fhaisnéis inbhuanaitheachta á spreagadh ag an bhfás i dtáirgí infheistíochta freisin, a n‑iarrtar leo go sainráite caighdeáin inbhuanaitheachta áirithe a chomhlíonadh nó cuspóirí inbhuanaitheachta áirithe a bhaint amach. Tá cuid den mhéadú sin mar iarmhairt loighciúil na reachtaíochta de chuid an Aontais a glacadh roimhe seo, go háirithe Rialachán (AE) 2019/2088 agus Rialachán (AE) 2020/852. Tharlódh cuid den mhéadú sin in aon chás, toisc go bhfuil feasacht saoránach, roghanna tosaíochta tomhaltóirí agus cleachtais mhargaidh ag athrú go tapa. Tiocfaidh méadú níos mó ar riachtanais faisnéise úsáideoirí de bharr phaindéim COVID‑19, go háirithe ós rud é gur nochtadh leochaileachtaí oibrithe agus slabhraí luacha gnóthas dá thoradh. Tá faisnéis faoi thionchair chomhshaoil ábhartha freisin i gcomhthéacs paindéimí sa todhchaí a mhaolú, ós rud é go bhfuil baint níos mó idir suaitheadh éiceachóras a dhéanann an duine agus tarlú agus scaipeadh galar. (10)D’fhéadfadh na gnóthais féin tairbhiú de thuairisciú ardchaighdeáin a dhéanamh ar ábhair inbhuanaitheachta. Maidir leis an méadú ar líon na dtáirgí infheistíochta a bhfuil sé mar aidhm leo cuspóirí inbhuanaitheachta a shaothrú, ciallaíonn sé sin go bhféadfaí rochtain níos fearr ar chaipiteal airgeadais a thabhairt do ghnóthas le tuairisciú inbhuanaitheachta maith. Féadfaidh tuairisciú inbhuanaitheachta cuidiú le gnóthais chun a gcuid rioscaí agus deiseanna féin a aithint agus a bhainistiú i ndáil le hábhair inbhuanaitheachta. Is féidir leis a bheith ina bhonn i gcomhair idirphlé agus cumarsáid níos fearr idir na gnóthais agus a bpáirtithe leasmhara, agus is féidir leis cuidiú le gnóthais chun feabhas a chur ar an gcáil atá orthu. (11)Leis an tuarascáil ar an gclásal athbhreithnithe sa Treoir um Thuairisciú Neamh-Airgeadais (Treoir 2014/95/AE), agus an tseiceáil oiriúnachta ar thuairisciú corparáideach a ghabhann léi, aithníodh fadhbanna maidir le héifeachtacht na Treorach sin. Tá fianaise shuntasach ann nach nochtann go leor gnóthais faisnéis ábhartha faoi na príomhthopaicí go léir a bhaineann le hinbhuanaitheacht. D’aithin an tuarascáil inchomparáideacht agus iontaofacht theoranta na faisnéise inbhuanaitheachta mar fhadhbanna suntasacha freisin. Sa bhreis air sin, i gcás go leor gnóthas óna mbíonn faisnéis inbhuanaitheachta ag teastáil ó úsáideoirí, ní bhíonn aon dualgas ar na gnóthais sin faisnéis den sórt sin a thuairisciú. (12)In éagmais gníomhaíocht beartais, meastar go bhfásfaidh an bhearna idir riachtanais faisnéise úsáideoirí agus an fhaisnéis inbhuanaitheachta atá á tuairisciú ag gnóthais. Tá iarmhairtí diúltacha suntasacha ag an mbearna sin. Ní féidir le hinfheisteoirí aird chuí a thabhairt ar rioscaí agus deiseanna a bhaineann le hinbhuanaitheacht ina gcuid cinntí infheistíochta. Má dhéantar go leor cinntí infheistíochta le chéile nach dtugtar aird chuí leo ar na rioscaí a bhaineann le hinbhuanaitheacht d’fhéadfaí rioscaí córasacha a chruthú dá bharr sin, rud a d’fhéadfadh an chobhsaíocht airgeadais a chur i mbaol. Tá an Banc Ceannais Eorpach agus eagraíochtaí idirnáisiúnta amhail an Bord um Chobhsaíocht Airgeadais tar éis aird a tharraingt ar na rioscaí córasacha sin, go háirithe i ndáil leis an aeráid. Bíonn deis níos lú ag infheisteoirí acmhainní airgeadais a threorú chuig gnóthais agus gníomhaíochtaí eacnamaíocha a thugann aghaidh ar fhadhbanna sóisialta agus comhshaoil agus nach ngéaraíonn na fadhbanna sin, rud a dhéanann dochar do cuspóirí an Chomhaontaithe Ghlais don Eoraip agus an Phlean Gníomhaíochta maidir le Fás Inbhuanaithe a Mhaoiniú. Tá sé níos deacra ar eagraíochtaí neamhrialtasacha, páirtithe sóisialta, comhphobail a ndéanann gníomhaíochtaí gnóthas difear dóibh, agus páirtithe leasmhara eile gnóthais a thabhairt chun cuntais maidir leis na tionchair a bhíonn acu ar dhaoine agus ar an gcomhshaol. Cruthaíonn sé sin easnamh ó thaobh cuntasachta de, agus d’fhéadfadh sé a bheith ina chúis le leibhéil níos ísle iontaoibhe ag saoránaigh i ngnólachtaí, rud a bhféadfadh tionchair dhiúltacha a bheith aige ar fheidhmiú éifeachtúil gheilleagar an mhargaidh shóisialta. Tá an easpa méadrachtaí agus modhanna a nglactar leo go ginearálta chun rioscaí a bhaineann le hinbhuanaitheacht a thomhas, a luacháil agus a bhainistiú ina bacainn freisin ar na hiarrachtaí a dhéanann gnóthais chun a áirithiú go bhfuil a gcuid samhlacha gnó agus a ngníomhaíochtaí inbhuanaithe. (13)Sa tuarascáil ar an gclásal athbhreithnithe i dTreoir 2014/95/AE, agus an tseiceáil oiriúnachta ar thuairisciú corparáideach a ghabhann léi, aithníodh méadú suntasach ar líon na n‑iarrataí ar fhaisnéis faoi ábhair inbhuanaitheachta do ghnóthais freisin agus iad ag iarraidh aghaidh a thabhairt ar an mbearna faisnéise a bhí ann cheana féin. Chomh maith leis sin, is dócha go mbeidh coinne fós leis go n‑úsáidfeadh gnóthais réimse creataí agus caighdeán agus d’fhéadfaí béim níos mó a leagan air sin de réir mar a éiríonn faisnéis inbhuanaitheachta níos tábhachtaí. In éagmais gníomhaíocht beartais chun comhdhearcadh a spreagadh maidir leis an bhfaisnéis is gá do ghnóthais a thuairisciú, tiocfaidh méaduithe suntasacha ar chostais agus ar an ualach do ghnóthais tuairiscithe agus d’úsáideoirí na faisnéise sin. (14)I bhfianaise na bearna atá ag fás idir riachtanais faisnéise úsáideoirí agus na cleachtais tuairiscithe atá i bhfeidhm faoi láthair ag gnóthais, is mó an seans go dtabharfaidh Ballstáit aonair rialacha nó caighdeáin náisiúnta níos éagsúla isteach. Le ceanglais tuairiscithe dhifriúla i mBallstáit dhifriúla chruthófaí costais bhreise agus castacht níos mó do ghnóthais a oibríonn thar theorainneacha agus dá bhrí sin, dhéanfaí dochar don mhargadh aonair, agus dhéanfaí dochar freisin don cheart chun caipiteal a bhunú agus a bhogadh go héasca ar fud an Aontais. De thoradh ar na ceanglais tuairiscithe dhifriúla sin freisin bheadh sé níos deacra an fhaisnéis a thuairiscítear a chur i gcomparáid lena chéile thar theorainneacha, rud a dhéanfadh dochar d’aontas na margaí caipitil. (15)Tá feidhm ag Airteagail 19a agus 29a de Threoir 2013/34/AE maidir le gnóthais mhóra atá ina n‑eintitis leasa phoiblí ina bhfuil breis agus 500 fostaí ar an meán, agus maidir le heintitis leasa phoiblí atá ina máthairghnóthais ar ghrúpa mór ina bhfuil breis agus 500 fostaí ar an meán ar bhonn comhdhlúite, faoi seach. I bhfianaise an mhéadaithe ar riachtanais úsáideoirí i ndáil le faisnéis inbhuanaithe, ba cheart a cheangal ar chatagóirí breise gnóthas faisnéis den sórt sin a thuairisciú. Dá bhrí sin, is iomchuí a cheangal ar gach gnóthas mór agus gach gnóthas atá liostaithe ar mhargaí rialáilte, seachas micreaghnóthais, faisnéis inbhuanaitheachta mhionsonraithe a thuairisciú. Ina theannta sin, ba cheart do na gnóthais uile atá ina máthairghnóthais ar ghrúpaí móra tuairisciú inbhuanaitheachta a ullmhú ar leibhéal grúpa. (16)Maidir leis an gceanglas go ndéanfadh gnóthais mhóra neamhliostaithe faisnéis a nochtadh faoi ábhair inbhuanaitheachta, is é is siocair leis sin imní faoi thionchair agus cuntasacht gnóthas den sórt sin, lena n‑áirítear trína slabhra luacha. Chuige sin, ba cheart gach gnóthas mór a bheith faoi réir na gceanglas céanna chun faisnéis inbhuanaitheachta a thuairisciú go poiblí. Ina theannta sin, bíonn faisnéis de dhíth ar rannpháirtithe sa mhargadh airgeadais ó na gnóthais mhóra neamhliostaithe freisin. (17)I gcás gnóthas nach bhfuil bunaithe san Aontas ach go bhfuil urrúis liostaithe acu ar mhargaí rialáilte tá ceangal ar na gnóthais sin faisnéis a nochtadh faoi ábhair inbhuanaitheachta agus freagraíonn an ceanglas sin do riachtanais rannpháirtithe sa mhargadh airgeadais i ndáil le faisnéis a fháil ó ghnóthais den sórt sin chun tuiscint a fháil ar na rioscaí a bhaineann lena gcuid infheistíochtaí agus na tionchair a bheidh acu, agus chun na ceanglais maidir le nochtadh a leagtar síos i Rialachán (AE) 2019/2088 a chomhlíonadh. (18)I bhfianaise ábharthacht mhéadaitheach na rioscaí a bhaineann le hinbhuanaitheacht agus é á chur san áireamh go bhfuil fiontair bheaga agus mheánmhéide (FBManna) atá liostaithe ar mhargaí rialáilte ina gcion suntasach de na gnóthais liostaithe go léir san Aontas, chun cosaint infheisteoirí a áirithiú is iomchuí a cheangal ar na FBManna sin faisnéis faoi ábhair inbhuanaitheachta a nochtadh. Ach an ceanglas sin a thabhairt isteach, cuideoidh sé chun a áirithiú go bhféadfaidh rannpháirtithe sa mhargadh airgeadais gnóthais bheaga liostaithe a chur san áireamh i bpunanna infheistíochta ar an mbonn go dtuairiscíonn siad an fhaisnéis inbhuanaitheachta atá de dhíth ar rannpháirtithe sa mhargadh airgeadais. Dá bhrí sin, cuideoidh sé chun rochtain ar chaipiteal airgeadais a chosaint agus a fheabhsú do ghnóthais bheaga liostaithe, agus chun idirdhealú in aghaidh na ngnóthas sin a sheachaint ar thaobh na rannpháirtithe sa mhargadh airgeadais. Is gá an ceanglas sin a thabhairt isteach freisin chun a áirithiú go bhfaighidh rannpháirtithe sa mhargadh airgeadais an fhaisnéis atá de dhíth orthu ó ghnóthais infheisteora ionas go mbeidís ábalta a gceanglais féin maidir le nochtadh inbhuanaitheachta a leagtar síos i Rialachán (AE) 2019/2088 a chomhlíonadh. Ba cheart go leor ama a thabhairt do FBManna atá liostaithe ar mhargaí rialáilte ullmhú do chur i bhfeidhm an cheanglais maidir le faisnéis inbhuanaitheachta a thuairisciú áfach, toisc go bhfuil siad níos lú agus go bhfuil níos lú acmhainní acu, agus aird á tabhairt ar na cúinsí eacnamaíocha deacra a chruthaigh paindéim COVID‑19. Ba cheart an deis a thabhairt dóibh freisin chun tuairisciú de réir caighdeán atá i gcomhréir le hinniúlachtaí agus acmhainní FBManna. Féadfaidh FBManna neamhliostaithe a roghnú na caighdeáin chomhréireacha sin a úsáid ar bhonn deonach freisin. Socrófar tagairt do ghnóthais leis na caighdeáin FBM, a thagann faoi raon feidhme na Treorach maidir le leibhéal na faisnéise inbhuanaitheachta a d’fhéadfaidís a iarraidh go réasúnta ó sholáthraithe FBM agus ó chliaint ina slabhraí luacha. (19)Tá feidhm ag Treoir 2004/109/CE ó Pharlaimint na hEorpa agus ón gComhairle maidir le gach gnóthas a bhfuil urrúis liostaithe aige ar mhargaí rialáilte. Chun a áirithiú go dtagann gach gnóthas a bhfuil urrúis liostaithe acu ar mhargaí rialáilte, lena n‑áirítear eisitheoirí tríú tír, faoi réir na gceanglas tuairiscithe inbhuanaitheachta céanna, ba cheart na crostagairtí riachtanacha d’aon cheanglas maidir le tuairisciú inbhuanaitheachta sa tuarascáil airgeadais bhliantúil a bheith i dTreoir 2004/109/CE.

(20)Airteagal 23(4), an chéad fhomhír, pointe (i), agus Airteagal 23(4), an ceathrú fomhír de Threoir 2004/109/CE, cumhachtaíonn siad an Coimisiún chun bearta a ghlacadh chun sásra a chur ar bun ar mhaithe le comhionannas na faisnéise a éilítear faoin Treoir a chinneadh, agus chun critéir chomhionannais ghinearálta a bhunú maidir le caighdeáin chuntasaíochta, faoi seach. Airteagal 23(4), an tríú fomhír, de Threoir 2004/109/CE, cumhachtaíonn sé an Coimisiún freisin chun na cinntí is gá a dhéanamh maidir le comhionannas na gcaighdeán cuntasaíochta a úsáideann eisitheoirí tríú tír. Chun cuimsiú na gceanglas inbhuanaitheachta i dTreoir 2004/109/CE a léiriú, ba cheart an Coimisiún a chumhachtú chun sásra a bhunú chun comhionannas na gcaighdeán tuairiscithe inbhuanaithe a chuireann eisitheoirí urrús tríú tír i bhfeidhm a chinneadh. Ar an gcúis chéanna, ba cheart an Coimisiún a chumhachtú chun na cinntí is gá a dhéanamh maidir le comhionannas na gcaighdeán tuairiscithe inbhuanaitheachta a úsáideann eisitheoirí tríú tír. Áiritheofar leis na leasuithe sin córais chomhionannais chomhsheasmhacha maidir le hoibleagáidí tuairiscithe inbhuanaitheachta agus oibleagáidí tuairiscithe airgeadais i ndáil leis an tuarascáil airgeadais bhliantúil. (21)De réir Airteagail 19a(3) agus 29a(3) de Threoir 2013/34/AE, tá na foghnóthais go léir díolmhaithe ón oibleagáid chun faisnéis neamhairgeadais a thuairisciú faoi láthair, i gcás ina gcuimsítear na gnóthais sin agus a bhfoghnóthais i dtuarascáil bhainistíochta chomhdhlúite a máthairghnóthais, ar choinníoll go gcuimsítear an fhaisnéis neamhairgeadais is gá léi sin. Is gá a áirithiú áfach, go bhféadfaidh úsáideoirí rochtain a fháil ar fhaisnéis inbhuanaitheachta go héasca agus go mbeidh trédhearcacht ann faoi mháthairghnóthas an fhoghnóthais díolmhaithe atá ag tuairisciú ar leibhéal comhdhlúite. Dá bhrí sin, is gá a chur de chúram ar na foghnóthais sin tuarascáil bhainistíochta chomhdhlúite a máthairghnóthais a fhoilsiú agus tagairt a chuimsiú ina dtuarascáil bhainistíochta don chaoi a bhfuil siad díolmhaithe ó fhaisnéis inbhuanaitheachta a thuairisciú. Ba cheart feidhm a bheith ag an díolúine sin freisin i gcás ina bhfuil an máthairghnóthas atá ag tuairisciú ar leibhéal comhdhlúite ina ghnóthas tríú tír a thuairiscíonn faisnéis inbhuanaitheachta i gcomhréir le ceanglais na Treorach seo nó ar bhealach atá comhionann le caighdeáin tuairiscithe inbhuanaitheachta an Aontais Eorpaigh. (22)Le hAirteagal 23 de Threoir 2013/34/AE, díolmhaítear máthairghnóthais ón oibleagáid chun ráitis airgeadais chomhdhlúite agus tuarascáil bhainistíochta chomhdhlúite a ullmhú i gcás ina bhfuil na gnóthais sin ina bhfoghnóthais de mháthairghnóthas eile a chomhlíonann an oibleagáid sin. Ba cheart a shonrú áfach, maidir leis an gcóras díolúine le haghaidh ráitis airgeadais chomhdhlúite agus tuarascálacha bainistíochta comhdhlúite, go bhfeidhmítear an córas sin ar leithligh ón gcóras díolúine le haghaidh tuairisciú inbhuanaitheachta comhdhlúite. Dá bhrí sin, féadfaidh gnóthas a bheith díolmhaithe ó oibleagáidí tuairiscithe airgeadais comhdhlúite ach gan a bheith díolmhaithe ó oibleagáidí tuairiscithe inbhuanaitheachta comhdhlúite i gcás ina n‑ullmhaíonn a mháthairghnóthas deiridh ráitis airgeadais chomhdhlúite agus tuarascálacha bainistíochta comhdhlúite i gcomhréir le dlí an Aontais, nó i gcomhréir le ceanglais choibhéiseacha má tá an gnóthas bunaithe i dtríú tír, ach nach n‑ullmhaíonn sé tuairisciú inbhuanaitheachta comhdhlúite i gcomhréir le dlí an Aontais Eorpaigh, nó i gcomhréir leis na ceanglais choibhéiseacha má tá an gnóthas bunaithe i dtríú tír. (23)Bíonn ról lárnach ag institiúidí creidmheasa agus gnóthais árachais san aistriú i dtreo córas eacnamaíoch agus airgeadais atá iomlán inbhuanaithe agus cuimsitheach i gcomhréir leis an gComhaontú Glas don Eoraip. D’fhéadfadh tionchair shuntasacha dhearfacha agus dhiúltacha a bheith acu trína gcuid gníomhaíochtaí iasachta, infheistíochta agus frithgheallta. Institiúidí creidmheasa agus gnóthais árachais seachas na cinn sin a n‑éilítear orthu Treoir 2013/34/AE a chomhlíonadh, lena n‑áirítear comharchumainn agus gnóthais fhrithpháirteacha, ba cheart iad a bheith faoi réir ceanglais tuairiscithe inbhuanaitheachta, dá bhrí sin, ar choinníoll go gcomhlíonann siad critéir mhéide áirithe. Ar an gcaoi sin, cuirfear ar a gcumas d’úsáideoirí na faisnéise sin measúnú a dhéanamh ar thionchair na ngnóthas sin ar an tsochaí agus ar an gcomhshaol agus ar na rioscaí a eascraíonn as ábhair inbhuanaitheachta a d’fhéadfadh a bheith i gceist do na gnóthais sin. Chun comhleanúnachas a áirithiú le ceanglais tuairiscithe Threoir 86/635/CEE ón gComhairle maidir le cuntais bhliantúla agus cuntais chomhdhlúite banc agus institiúidí airgeadais eile, féadfaidh Ballstáit a dhéanann tuairisciú inbhuanaitheachta a roghnú gan ceanglais tuairiscithe inbhuanaitheachta a chur i bhfeidhm maidir le hinstitiúidí creidmheasa atá liostaithe in Airteagal 2(5) de Threoir 2013/36/AE ó Pharlaimint na hEorpa agus ón gComhairle. (24)Ba cheart an liosta de na hábhair inbhuanaitheachta nach mór do ghnóthais tuairisciú ina leith a bheith chomh comhleanúnach agus is féidir leis an sainmhíniú ar ‘thosca inbhuanaitheachta’ a leagtar síos i Rialachán (AE) 2019/2088. Ba cheart an liosta sin a bheith ag freagairt do riachtanais agus ionchais úsáideoirí, agus na ngnóthas féin, freisin, a bhaineann úsáid as na téarmaí ‘comhshaoil’, ‘sóisialta’ agus ‘rialachas’ go minic mar bhealach chun na trí phríomhábhar inbhuanaitheachta a chatagóiriú. Ní áirítear ábhair rialachais go sainráite sa liosta de thosca inbhuanaitheachta a leagtar síos i Rialachán (AE) 2019/2088. Dá bhrí sin, ba cheart an sainmhíniú ar ábhair inbhuanaitheachta i dTreoir 2013/34/AE a bheith bunaithe ar an sainmhíniú ar ‘thosca inbhuanaitheachta’ a leagtar síos i Rialachán (AE) 2019/2088, ach le hábhair rialachais curtha leis. (25)De réir Airteagail 19a agus 29a de Threoir 2013/34/AE éilítear go ndéanfar faisnéis a thuairisciú ‘a mhéid is gá chun tuiscint a fháil ar fhorbairt, fheidhmíocht agus sheasamh an ghnóthais’, agus faisnéis a thuairisciú freisin a bhfuil gá léi ch